༄༅། །འཛམ་གླིང་བྱང་ཕྱོགས་ཀྱི་ཐུབ་པའི་རྒྱལ་ཚབ་དཔལ་ལྡན་ས་སྐྱ་པའི་གདུང་རབས་རིན་པོ་ཆེའི་བྲིས་ཐང་བཞེངས་ཚུལ་ངོ་མཚར་རྒྱ་མཚོའི་གཏེར་ཞེས་བྱ་བ་བཞུགས་སོ།། ཨོཾ་སྭསྟི་སིདྡྷཾ། དང་པོ་ལ། རྟེན་གྱི་གཙོ་བོ་ལ་སེང་གེའི་ཁྲི་སྣ་ཚོགས་པདྨ་ཟླ་གདན་ལ་བླ་མ་ས་སྐྱ་པ་ཆེན་པོ་སྐུ་མདོག་མི་ཤ་ཁ་ལས་ཅུང་ཟད་སྔོ་ཙམ་དབུ་ལ་སྤྱི་ཐོར་ཡོད་པའི་མདུན་འབྲེལ་བ། རྒྱ་སྨ་ར་དང་བཅས་པ་དཀར་པོ་མུར་གོང་གི་དབུ་སྐྲ་འབུར་མེད་པ་ཕྱག་གཡས་སྐྱབས་སྦྱིན་གྱི་མཐེབ་མཛུབ་སྦྱར་བའི་པད་དཀར་གྱི་ཡུ་བ་བཟུང་ཞིང་སྙན་གྱི་ཐད་ཀར་ཁ་ཕྱེ་བ། གཡོན་པུས་སྟེང་མཆོག་སྦྱིན་ཞབས་རྡོ་རྗེའི་སྐྱིལ་ཀྲུང་ལ་ཧོར་ལྷྭམ་ནག་པོ་གསོལ་བ། ན་བཟའ་དཀར་པོ་ཕུ་དུང་ཅན། སྐུ་རགས་དཀར་པོ་དམའ་བར་བཅིངས་པ། ཕྱི་བེར་ཐུལ་དཀར་པོ་འཇའ་འོད་ཀྱི་དབུས་ན་བཞུགས་པ། དེའི་སྟེང་གཡས་གཡོན་ལ་སོ་སོར་རིགས་པས་དཔྱད་པའི་སྤྲིན་འཇའ་ཚོན་ལྗོན་ཤིང་རི་བྲག་ཡུལ་ལྗོངས་ལ་སོགས་པ་གང་མཛེས་ཀྱི་ཁྲོད་དུ། ཨང་རིམ་བཞིན་གདུང་གི་ཐོག་མ། ༼༡༽སྤྱི་རིང་། ༼༢༽གཡུ་རིང་། ༼༣༽གཡུ་སེ་རྣམས་དཔེ་ནང་བཞིན་བོང་རྒྱལ་གྱི་ཆ་ལུགས་ལ་ལྷྭམ་འབོགས་གསོལ་ཞིང་གཞོན་ཤ་མཛེས་པའི་ཉམས་ལྡན། ༼༤༽མ་སངས་སྤུན་བདུན་གྱི་ཐ་ཆུང་མ་སངས་སྤྱི་རྗེ། ༼༥༽ཐོག་ཚ་དཔའ་བོ་སྟག ༼༦༽ཀླུ་ཚ་སྟག་པོ་འོད་ཅན། ༼༧༽གཡའ་སྤངས་སྐྱེས། ༼༨༽འཁོན་བར་སྐྱེས་རྣམས་དབུ་ལ་དར་དཀར་གྱི་ཐོད། ན་བཟའ་ཕུ་དུང་ཁ་དོག་དཀར་སེར་དམར་ལྗང་སྔོན་པོ་སོགས་ཅི་མཛེས་ཕྱག་ཕུ་དུང་གཅིག་ནང་དུ་གཅིག་བཅུག་པའམ། ཡང་ན་མཉམ་བཞག ཡང་ན་གཡས་ཐུགས་ཀར་སྐྱབས་སྦྱིན། གཡོན་དབུ་སྟེང་མཆོག་སྦྱིན་རྣམས་གང་བབས། ཞབས་རྡོར་སྐྱིལ་ལམ་སེམས་སྐྱིལ་གང་འཐད། ༈ གཉིས་པ་ལ། རྟེན་གཙོ་སེང་ཁྲི་ལ་སློབ་དཔོན་རིན་པོ་ཆེ་བསོད་ནམས་རྩེ་མོ་སྐུ་མདོག་མི་ཤ་ཁ་དཀར་བ་དབུ་སྐྲ་ནག་པོ་གཡས་འཁྱིལ། ཕྱག་གཡས་རྡོ་རྗེ་ཐུགས་ཁ། གཡོན་དྲིལ་བུ་དཀུར་བརྟེན། ནང་གོས་དམར་པོ་ཕུ་དུང་ཅན། སྐུ་རགས་ཀོང་ཐིག ཕྱི་བེར་ཐུལ་དཀར་པོ། ཞབས་སེམས་སྐྱིལ་གཞོན་ཤ་མཛེས་ཉམས། ༼༡༽དཀོན་པ་རྗེ་གུང་སྟག་གམ་དཔལ་པོ་ཆེ་མི་ཤ་ཁ་དཀར་བ་བློན་པོའི་ཆ་ལུགས་ན་བཟའ་ལྗང་ཁུ་ཕུ་དུང་ཅན། དར་སྔོན་གྱི་ཐོད། ཞབས་སེམས་སྐྱིལ། ཕྱག་ཕུ་དུང་གཅིག་ནང་དུ་གཅིག་བཅུག་པ། ༼༢༽ཀླུ་དབང་རབ་བྱུང་གི་ཆ་ལུགས་སྟོད་འགག་མེད་མི་ཤ་ཁ་ཅུང་ཟད་དམར་བ་ཞལ་རྒྱ་དང་ཨག་ཚོམ་ནག་པོ་ཅུང་ཟད་ཡོད་པ། དབུ་ལ་པཎ་ཞྭ་རྩེ་རིང་དམར་པོ། སྐུ་བེམ་སེར་པོ། གཡས་ཆོས་འཆད་གཡོན་མཉམ་བཞག་ཕྱག་དཔེ། ༼༣༽རྡོ་རྗེ་རིན་ཆེན་གཞོན་ཤ་དཀར་མདངས་དབུ་སྐྲ་ནག་པོ་ཤིན་ཏུ་ཐུང་བ་ཞལ་རྒྱན་ནག་པོ་ཕྲན་བུ་ཞལ་འཛུམ་པ། སྙན་གཉིས་ལ་གསེར་གྱི་ཨ་ལོང་། ན་བཟའ་ནང་དཀར་པོ་སྟོད་གོས་སྔོན་པོ་ཕུ་དུང་ཅན་སྐུ་བེམ་དམར་པོའི་སྨད་དཀྲིས་པ། གཡས་ས་གནོན་རག་འཕྲེང་། གཡོན་མཉམ་བཞག་ཐོད་པ་བདུད་རྩི་གང་བ། ༼༤༽འགྲོ་ཚ་བདུན་གྱི་དྲུག་པ་ཤེས་རབ་ཡོན་ཏན་སྐུ་ཤ་སྨུག་ནག་བགྲེས་ཉམས་ཤིན་ཏུ་ཆེ་བ། སྤྱན་འབྲུ་ཚུགས་དབུ་སྐྲ་སྔོ་གྲོ་འབའ་མགོ་རིང་བ་ཨག་ཚོམ་དང་སྨིན་མ་སྔོ་གྲོ། སྙན་གཉིས་ལ་དུང་ལོང་། སྐུ་འགག་དཀར་པོ། ཕུ་དུང་ཅན་སྟོད་ཆ་གོང་གསོལ་དཔུང་ཁེབས་སོགས་དམར་པོ། སྐུ་ཤམ་དཀར་པོ་སྐུ་རགས་རྒྱ་ཚོས། དེ་སྟེང་ན་བཟའ་ཕུ་དུང་སྔོན་པོ། སྐུ་བེམ་དམར་པོ། གཡས་ཐུགས་ཀར་ཕུར་བུ་གཡོན་རག་འཕྲེང་། ༼༥༽ཡོན་ཏན་འབྱུང་གོང་མཚུངས་ལས་གཞོན་ཉམས་ཡིན་ནམ་སྙམ་ཞིང་མངོན་རྟོགས་གསལ་ཁ་མ་རྙེད། ༼༦༽ཚུལ་ཁྲིམས་རྒྱལ་པོ་སྐུ་ཤ་དམར་བ་བགྲེས་ཉམས་ཅུང་ཟད་ཡོད་པ། དབུ་སྐྲ་སྔོ་གྲོ་ས་ཆེན་ལྟར། ག་བཅས་རྒྱ་ཚོམ་སྔོ་གྲོ་ཅུང་ཟད། ན་བཟའ་ནང་དམར་པོ། སྟེང་མཆིན་ཁ་ཕུ་དུང་ཅན། སྐུ་རགས་ནག་པོ་སྐུ་བེམ་དཀར་པོ། མགུལ་ལ་རག་འཕྲེང་ཉིས་བསྐོར། གཡོན་ཐུགས་ཀར་ཐོད་འཕྲེང་གཡས་དེ་འོག་ནས་འཛིན་ཚུལ། ༼༧༽རྡོ་རྗེ་གཙུག་ཏོར་རམ་གཙུག་ཏོར་ཤེས་རབ་གཞོན་ཤ་དཀར་བ། དབུ་སྐྲ་ནག་པོ་སིལ་བུ། སྐུ་འགག་དཀར་པོ། སྐུ་སྟོད་དམར་པོ། སྐུ་ཤམ་དཀར་པོ། སྐུ་རགས་ནག་པོ། སྒོམ་ཐག་དམར་པོའི་ག་ཤལ་ལ་སེང་ལྡེང་ཕུར་ཆུང་གསུམ་བཏགས་པ། སྟོད་གོས་ལྗང་གུ་ཕུ་དུང་ཅན། སྐུ་བེམ་དུར་ཁོས། གཡས་ཁ་ཕུབ་རྡོ་རྗེ། གཡོན་ཐུགས་ཀར་གསེར་ཕྲེང་། སྙན་གཡས་གསེར་གྱི་ཨ་ལོང་། གཡོན་གཡུ། རྒྱ་ལྷྭམ་གསོལ་ཞིང་རྒྱལ་པོ་རོལ་པའི་འདུག་སྟངས། དགེ་སྐྱབས་སྐུ་ཤ་དམར་མདངས་ཅུང་ཟད་ཁྲོ་བ། དབུ་སྐྲ་ག་བཅས་ས་ཆེན་ལྟ་བུ་རྒྱ་ཨག་ཚོམ་སྔོ་གྲོ། སྙན་གཉིས་ལ་དུང་ལོང་། ན་བཟའ་ནང་ནག་པོ་ཕུ་དུང་ཅན། སྐུ་རགས་དམར་པོ། སྟོད་གོས་ཕོད་ཁ་མཆིན་ཁ། རྡོར་གོང་དམར་པོ། གཡོན་ཐུགས་ཀར་ཐོད་པ་བདུད་རྩིས་གང་བ་འཛིན་ཅིང་། གཡས་མཐེབ་སྲིན་གྱིས་བདུད་རྩི་འཐོར་ཚུལ། ༈ གསུམ་པ་ལ། རྟེན་གཙོ་སེང་ཁྲི་པད་ཟླའི་གདན་ལ་རྗེ་བཙུན་རིན་པོ་ཆེ་མི་ཤ་ཁ་དཀར་བ་དབུ་སྐྲ་དཀར་པོ་ཐུང་ངུ་ཞལ་རྒྱ་སུམ་རིམ་ཞེས་པའི། དང་པོ་དབུ་སྐྲ་ནས་འགྲམ་པའི་མཐའ་བསྐོར་ཏེ་འཁོར་མོར་འབྲེལ་བ། གཉིས་པ་སྙན་ཐད་ནས་རྩ་བའི་རྒྱ་ལས་གྱེས་ཏེ་མཁུར་འཛུམ་གྱི་ཐད་དུ་འོངས་ཤིང་། དེ་ནས་ཐུར་དུ་སོང་བ་རྩ་བའི་རྒྱ་ལ་འབྲེལ་བ། གསུམ་པ་ནི་ཞལ་གྱི་ཡ་མཆུ་ནས་བསྐོར་ཏེ་ཞལ་འགུག་གཉིས་ནས་ཐུར་དུ་འཕྱངས་བ་རྩ་བའི་རྒྱ་ལ་འབྲེལ་བ། མ་མཆུའི་འོག་གི་སྤུ་ཡང་ཐུར་དུ་སོང་ནས་རྩ་བའི་རྒྱ་ལ་འབྲེལ་བ། ན་བཟའ་ས་ཆེན་དང་འདྲ། གཡས་ཐུགས་ཀར་རྡོ་རྗེ། གཡོན་སྐུ་པང་དུ་ཀཱ་ལི་གྲུ་གཡོན་མོར་ཁ་ཊྭཱཾ་ག་དཀར་པོ་ཡུ་བ་བརྒྱད་གཞོགས་རྩ་བ་རྡོ་རྗེ་ཕྱེད་པ་སྟེང་དུ་རྡོ་རྗེ་རྒྱ་གྲམ་དེ་སྟེང་བུམ་པ་དེ་སྟེང་མི་མགོ་སྐམ་པོ་གསུམ་བརྩེགས་པ་ལ་ཁ་དོག་སྔོ་དམར་དཀར། དེ་སྟེང་རྡོ་རྗེ་དཀར་པོ་ཕྱེད་པའི་རེངས་པ་རྡོ་རྗེ་རྒྱ་གྲམ་གྱི་འོག་ནས་འཕན་རྩེ་གསུམ་པ་དང་ཌཱ་མ་རུ་དང་དྲིལ་བུ་རྡོ་རྗེ་འཕྱང་བ། ཞབས་སྐྱིལ་ཀྲུང་ཕྱེད་པའི་བཞུགས་སྟངས་ཧོར་ལྷྭམ་མནབས་པ། བགྲེས་ཉམས་ཆེ་བ། ༼༡༽དགེ་མཐོང་བགྲེས་ཉམས་དམར་མདངས་ཅུང་ཟད་ཁྲོ་བ། ག་ཆེ་ཞིང་ལྷག་མ་ལྕང་ལོ་བཤིག་པ་རིང་པོ་རྒྱ་ཨག་ཚོམ་དཀར། ན་བཟའ་དཀར་པོའི་སྟེང་ན་ཕོད་ཁ་སྔོན་པོ། སྐུ་བེམ་སེར་པོ། གཡས་ཕུར་ཕུ་ཐུགས་ཀར་རྩེ་གྱེན་བརྟན། གཡོན་བྷནྡྷ། རོལ་པའི་འདུག་སྟངས། ༼༢༽བལ་པོ་གཞོན་ཤ་དམར་བ་ཅུང་ཟད་ཁྲོ་ཉམས་དབུ་སྐྲ་ནག་པོ་རིང་ཞིང་སིལ་བུ། ཞལ་རྒྱན་ནག་པོ་ཅུང་ཟད། ན་བཟའ་མཆིན་ཁའི་སྟེང་ན་ལྗང་གུ་ཕུ་དུང་ཅན། སྐུ་བེམ་དམར་པོ་གཡས་ཕུར་བུ། གཡོན་བནྡྷ། ཞབས་གཡོན་བསྐུམ་ཞིང་གཡས་ཅུང་ཟད་བརྐྱང་བ་བོད་ལྷྭམ་པ། ༼༣༽ཤཱཀྱ་བློ་གྲོས་གཞོན་ཤ་དམར་མདངས་ཅུང་ཟད་ཁྲོ་བ་དབུ་སྐྲ་ནག་པོ་སིལ་བུ་རིང་བ་ཞལ་རྒྱ་ཞལ་རྒྱན་ནག་པོ་ཅུང་ཟད། ན་བཟའ་མཆན་ཁ། སྐུ་ཤམ་དཀར་པོ། སྐུ་སྐེད་ནག སྟེང་གོས་དམར་པོ་ཕུ་དུང་ཅན་སྐུ་བེམ་སེར་པོ། གཡོན་མཉམ་བཞག་བན་ནང་དུ་གཡས་ཀྱི་ཕུར་རྩེ་བཅུག་པ། བཞི་པ། ཤེས་རབ་ཚུལ་ཁྲིམས་བགྲེས་ཉམས་སྔོ་བ་ཞལ་ཅུང་ཟད་གདེངས་པ། དབུ་སྐྲ་སྔོན་པོ་ཐུང་ངུ་། རྒྱ་ཨག་ཚོམ་ཁམ་ནག ན་བཟའ་དཀར། སྐུ་རགས་ནག སྟོད་གོས་དུར་ཁ་ཕུ་དུང་ཅན། སྐུ་བེམ་དམར་པོ་སྐུ་སྨད་ལ་དཀྲིས་པ། གཡས་ཆོས་འཆད། གཡོན་མཉམ་བཞག་པུ་ཏི་སྙན་གཉིས་ལ་ཤོག་རིལ། ༼༥༽དཀོན་མཆོག་རྒྱལ་པོ་བགྲེས་ཉམས་སྐུ་ཤ་དམར་བ་གངས་ཆེན་ལྟ་བུ། ཨག་ཚོམ་རྒྱ་སྔོ་གྲོ། ན་བཟའ་སྐུ་འགག་སྨུག་པོ་སྐུ་སྟོད་ལྗང་། སྐུ་ཤམ་དཀར། སྐུ་རགས་ནག་སྟེང་གོས་སྔོན་པོ་ཕུ་དུང་ཅན། སྐུ་བེམ་དཀར་ཕྱག་གཉིས་སྐུ་པང་དུ་ཕྱག་དཔེ་ཁ་འབྱེད་ཚུལ། ༼༦༽ས་ཆེན་གཙོ་ཐང་ལྟ་བུ་ལ་སེང་ཁྲི་མེད་པ། ༼༧༽ཀུན་འབར་རབ་བྱུང་གི་ཆ་ལུགས། གཞོན་ཉམས་ཆོས་འཆད་པཎ་ཞྭ་རྩེ་རིང་དམར་པོ་གསོལ་བ་གཞན་སྐུ་བེམ་སོགས་གང་མཛེས། ༼༨༽རྩེ་མོ་གོང་འདྲ་སེང་ཁྲི་མེད་པ། བཞི་པ་ལ། རྟེན་གཙོ་ཁྲིའུ་ཤིང་ནག་པོ་ལ་ཁྱེལ་བཞུགས་ཀྱི་ས་སྐྱ་པཎྜི་ཏ་རབ་བྱུང་གི་ཆ་ལུགས་ཞལ་གདོང་དཀྱུས་རིང་ཞིང་དཀར་བ་དབུ་དཔྲལ་དང་ཤངས་ཀྱི་རྩ་བའི་སྦྲེལ་མཚམས་ན་ཉག་མེད་པར་ཐད་དཀར་སོང་བ། མཛོད་སྤུ་དཀར་པོ། སྤྱན་དཀྱུས་རིང་བ་དབུ་ལ་ས་ཞུ་གསོལ་ལག་ཐུར་དུ་འཕྱང་བ། ཕྱག་ཐུགས་ཀར་ཆོས་འཆད་ཀྱི་ཕྱག་རྒྱས་པདྨའི་ཡུ་བ་ནས་བཟུང་ཞིང་སྙན་གཡས་གཡོན་ཐད་ཀར་མེ་ཏོག་ཁ་ཕྱེ་བའི་གཡས་ན་རལ་གྲི་གཡོན་ན་པུ་ཏི་སྐུ་ལ་ཆོས་གོས་ངུར་སྨྲིག་གསོལ་བ་ཞབས་རྗེན། མུ་སྟེགས་ཀྱི་སྐྲ་རབ་བྱུང་ཞིག་གིས་བཞར་ཚུལ་དང་ས་པཎ་གྱི་སྐུ་འཁྲིལ་ཞིག་ཏུ་རབ་བྱུང་ཞིག་གིས་ཆོས་གོས་གདིང་བ་ལྷུང་བཟེད་ཆུ་ཚགས་རྣམས་ལག་ཏུ་ཐོགས་ནས་མུ་སྟེགས་ལ་སྤྲོད་ཚུལ། ༼༡༽རྗེ་བཙུན་གོང་མཚུངས་ལ་སེང་ཁྲི་མེད་པ། ༼༢༽དཔལ་ཆེན་འོད་པོ་གཞོན་ཤ་དཀར་བ་དབུ་སྐྲ་རྩེ་མོ་ལྟ་བུ། ཨག་ཚོམ་རྒྱ་ནག་ཅུང་ཟད་ཡོད་པ། ན་བཟའ་མཆིན་ཁ་ཕུ་དུང་ཅན། མགུལ་ལ་དར་མདུད་སེར་པོ། སྒོམ་ཐག་དམར་པོའི་ག་ཤལ། སྐུ་རགས་དམར་པོ་སྟོད་གོས་ལྗང་གུ་ཕུ་དུང་ཅན། ཕྱག་གཉིས་ཀྱིས་བན་འཕྲེང་འཛིན་པ། ཧོར་ལྷྭམ་ཕག་སྣ་གསོལ་བ། ༼༣༽ས་པཎ་གོང་མཚུངས་ལ་འཁྲི་ཤིང་མེད་པ་པད་ཟླའི་གདན། ༼༤༽ཟངས་ཚ་གཞོན་ཉམས་དམར་བ་དབུ་སྐྲ་ནག་པོ་ཐུང་ངུ་ཨག་ཚོམ་རྒྱ་ནག་ཅུང་ཟད། ན་བཟའ་དཀར་པོ་ཕུ་དུང་ཅན། སྐུ་རགས་ནག་པོ། ཕོ་རག་དམར་པོ། སྟོད་གོས་དམར་པོ་ཕུ་དུང་ཅན། མགུལ་ལ་རག་ཕྲེང་། གཡས་ཐུགས་ཀར་གྲི་གུག གཡོན་གདན་བརྟེན། ཧོར་ལྷྭམ་ནག་པོ། སེམས་སྐྱིལ། སྙན་གཡོན་ལ་ཤོག་རིལ། ༼༥༽འཕགས་པ་འོག་ནས་འབྱུང་བ་བཞིན་ལ་འཁྲི་ཤིང་མེད་པ། ༼༦༽ཕྱག་ན་ཤིན་ཏུ་གཞོན་པ་གཞོན་ཉམས་བསོད་རྩེ་ལྟ་བུས་དབུ་ལ་ཧོར་ཞྭ་ནག་པོ། སྐུ་ལ་ན་བཟའ་དམར་པོ་སྟེང་གོས་སྔོན་པོ་ཕུ་དུང་ཅན་སོག་རྒྱའི་ཆ་ལུགས། ཞབས་རྡོར་སྐྱིལ་ཕྱག་འཕྲེང་བ། ༼༧༽རིན་ཆེན་རྒྱལ་མཚན་རབ་བྱུང་གི་ཆ་ལུགས་གཞོན་ཉམས་དཀར་བ་ཆོས་འཆད། ༼༨༽ཡེ་ཤེས་འབྱུང་གནས་སྔགས་པའི་ཆ་ལུགས་གཞོན་ཉམས། ༈ ལྔ་པ་ལ། རྟེན་གཙོ་འཁྲི་ཤིང་ལ་ཆོས་རྒྱལ་འཕགས་པ་ཁྱེལ་བཞུགས་རབ་བྱུང་གི་ཆ་ལུགས་སྐུ་མདོག་ཅུང་ཟད་དམར་བ་གཞོན་ཉམས་ཅན། ཞལ་རས་ཟླུམ་ཞིང་རྒྱས་པ་འབུར་ཞིང་གཤོང་ས་གཤོང་བ། མཁུར་ཁུག་ཅུང་ཟད། སྤྱན་གཉིས་འབུར་བ་མདུན་གྱི་དབུ་སྐྲའི་མཚམས་ཐད་ཀར་ཡོད་པ། ལྟག་འབུར་བཅས་པའི་དབུ་ཟླུམ་ཞིང་རྒྱ་ཆེ་བ། ཆོས་འཆད་ཞབས་རྗེན་ཆོས་གོས་དམར་པོ་བསྣམས་པ། ༈ དྷརྨ་པཱ་ལ་མི་ཤ་ཁ་དཀར་བ་གཞོན་ཉམས་དབུ་སྐྲ་བཞར་བ། ན་བཟའ་ཕུ་དུང་ལྗང་ཁུ་ཕྱི་ལ་སྐུ་འགག་གི་ཚུལ་མནབས་པ། སྐུ་བེམ་དམར་པོ་གཡས་ཐུགས་ཀར་འཕྲེང་བ་གཡོན་མཉམ་བཞག་རྡོར་སྐྱིལ། ༈ རཏྣ་བྷ་དྲྭ་བུ་ཆུང་གི་ཆ་ལུགས་ཤིན་ཏུ་གཞོན་པའི་ཉམས་ཅན་དཀར་བ། ན་བཟའ་ཕུ་དུང་ཅན་དཀར་པོ། ཕྱག་འཕྲེང་བ་ཞབས་སེམས་སྐྱིལ། ༈ བཟང་པོ་དཔལ་རབ་བྱུང་གི་ཆ་ལུགས་སྐུ་ཤ་ཆེ་བ། ༈ བསོད་ནམས་བཟང་པོ་གཞོན་ཉམས་དཀར་བ་ན་བཟའ་ལྗང་ཁུ་ཕུ་དུང་ཅན། སྐུ་བེམ་དམར་པོ། ཞབས་སེམས་སྐྱིལ། ཕྱག་ཆོས་འཆད། ༈ རཏྣ་ཤྲཱི་གཞོན་ཉམས་ན་བཟའ་ཕུ་དུང་ཅན་དཀར་པོ་གསོལ་བ། གཞོན་མ་ཆ་ལུགས་རྣམས་ཅི་མཛེས། ༈ ཀུན་དགའ་བློ་གྲོས་རབ་བྱུང་གཞོན་ཉམས་ཅི་མཛེས། འདི་ཡན་སྤྱི་ལ་དབང་བསྒྱུར་གྱི་གདུང་རབས། དེ་ནས་བཞི་ཐོག་བླ་བྲང་གི་གདུང་རབས་ཀྱི་ཐོག་མ། ༈ མཁས་བཙུན་ནམ་མཁའ་ལེགས་པ་དར་མ་དཔེ་བཞིན། ནམ་མཁའ་བཤེས་གཉེན་གཞོན་ནུ། ན་བཟའ་ཕུ་དུང་ཅན་གང་མཛེས། ༈ རྟེན་གཙོ་སེང་ཁྲི་ཟ་འོག་འབོལ་སྟེང་བླ་མ་དམ་པ་བསོད་ནམས་རྒྱལ་མཚན་རབ་བྱུང་གི་ཆ་ལུགས་ཞལ་གདོང་རིང་ཞིང་དབུ་གཙུག་ན་གཙུག་ཏོར་ལྟ་བུའི་འབུར་ཆེ་བ་འཁོར་བ་གཉིས་དང་མགྲིན་པ་འབུར་བ་ཞལ་འགུག་གཉིས་ཅུང་ཟད་འབུར་བ། སྤྱན་དཀྱུས་རིང་བ། སྐུ་མདོག་མི་ཤ་ཁ། ཕྱག་ས་གནོན་མཉམ་བཞག ཞབས་རྗེན་རྡོར་སྐྱིལ། ཆོས་གོས་གསོལ་བ། ༈ ནམ་མཁའ་རྒྱལ་མཚན་གཞོན་ཉམས་རབ་བྱུང་ཆ་ལུགས་ཅི་མཛེས། ༈ ཏ་དབེན་ཀུན་སྙིང་རབ་བྱུང་གི་ཆ་ལུགས་བགྲེས་ཉམས་ཅི་མཛེས། ༈ གུ་ཤྲཱི་བློ་གྲོས་རྒྱལ་མཚན་རབ་བྱུང་ཆ་ལུགས་བགྲེས་ཉམས་ཅུང་ཟད་གཞན་ཅི་མཛེས། ༈ གྲགས་པ་བློ་གྲོས་རབ་བྱུང་ཆ་ལུགས་བགྲེས་ཉམས་ཆེ་བ་ཅི་མཛེས། ༈ ཀུན་དགའ་བློ་གྲོས་རྒྱལ་མཚན་རྟེན་སྐྱ་བོ་གཞོན་ཉམས་ན་བཟའ་ཕུ་དུང་ཅན་ཅི་མཛེས། ༈ ཀུན་དགའ་དབང་ཕྱུག་དགེ་བསྙེན་གྱི་ཆ་ལུགས་ཅན་དར་མ་ཅི་མཛེས།་་་་་ལྕང་ལོ་ཡོད་པ། ༈ བློ་གྲོས་དབང་ཕྱུག་རབ་བྱུང་ཆ་ལུགས་བགྲེས་ཉམས་ཅི་མཛེས། འདི་ཡན་བཞི་ཐོག་བླ་བྲང་པའི་གདུང་བརྒྱུད། ༈ རྟེན་གཙོ་སེང་ཁྲི་ཟ་འོག་གི་འབོལ་ལ། ཐེག་ཆེན་ཀུན་དགའ་བཀྲ་ཤིས་རབ་བྱུང་གི་ཆ་ལུགས་ཞལ་གདོང་ཟླུམ་ཞིང་རྒྱས་པ། སྤྱན་གཉིས་དང་ཞལ་དཀྱིལ་གཤོངས་བ། སྤྱན་འབྲས་ཆུང་ཞིང་དཀྱུས་རིང་བ། ཤངས་ཀྱི་རྩ་བར་ཕྲ་བ་མུར་གོང་གི་ཐད་ཙམ་གཉིས་དང་སྤྱན་མཐའི་ཐད་ཙམ་གཉིས་དང་དཔྲལ་སྟེང་གི་ཐད་རྣམས་འབུར་བ། སྐུ་མདོག་དཀར་བ་ཕྱག་གཉིས་རྡོར་དྲིལ་ཐུགས་ཀར་བསྣོལ་ཞིང་། ཞབས་རྗེན་རྡོར་སྐྱིལ། ཆོས་གོས་སོགས་ཅི་མཛེས། རིན་ཆེན་སྒང་བླ་བྲང་གི་གདུང་བརྒྱུད་ཀྱི་ཐོག་མ། ཏ་དབོན་ཀུན་དགའ་ཉི་མ་རབ་བྱུང་དར་ཡོལ་ཆོས་གོས་སོགས་ཅི་མཛེས། དོན་ཡོད་རྒྱལ་མཚན་རབ་བྱུང་གཞོན་ཤ་ཅི་མཛེས། ཆོས་རྗེ་བླ་མ་གཙོ་ཐང་བཞིན་ལས་གདན་ཁྲི་རྒྱས་པ་མེད། ཉི་མ་རྒྱལ་མཚན་གཞོན་ཉམས་ན་བཟའ་ཕུ་དུང་ཅན་མཚན་དང་། ཀུན་དགའ་སྙིང་པོ་་་་་་གཉིས་ཀ་ལྕང་ལོ་གཉིས་དགེ་བསྙེན་གྱི་ཆ་ལུགས་ཡིན་ནམ་སྙམ། རིན་ཆེན་རྒྱལ་མཚན་རབ་བྱུང་བགྲེས་ཉམས་ཅན་མཛེས། ཆོས་ཀྱི་རྒྱལ་མཚན་རབ་བྱུང་གཞོན་ཉམས་ཅན་ཅི་མཛེས། ༈ རྟེན་གཙོ་གོང་མཚུངས་ཟ་འོག་འབོལ་སྟེང་བྱང་ཆུབ་སེམས་དཔའ་རྒྱལ་སྲས་སྦས་པའི་སངས་རྒྱས་སྔགས་འཆང་གྲགས་པ་བློ་གྲོས་དཔེ་བཞིན། ཀུན་དགའ་བློ་གྲོས་ལེགས་པའི་འབྱུང་གནས་རྒྱལ་མཚན་དཔལ་བཟང་པོ་རབ་བྱུང་བགྲེས་ཉམས་ཞབས་རྡོར་སྐྱིལ། ཕྱག་གཡས་མཉམ་བཞག གཡོན་ཕྱག་འཕྲེང་དབུ་ལ་ས་ཞུ་ལག་འཕྱང་བ་གསོལ་བ་ཆོས་གོས་སོགས་ཅི་མཛེས། འདི་ཡན་ལྷ་ཁང་བླ་བྲང་པའི་གདུང་བརྒྱུད། དུས་མཆོད་བླ་བྲང་པའི་གདུང་གི་ཐོག་མ། སློབ་དཔོན་ཉི་མ་དཔལ་དགེ་བསྙེན་གཞོན་ཉམས། ཀུན་དགའ་ལེགས་པའི་འབྱུང་གནས་རྒྱལ་མཚན་དཔལ་བཟང་པོ་དགེ་བསྙེན་གཞོན་ཉམས། བླ་ཆེན་བསོད་ནམས་བློ་གྲོས་རབ་བྱུང་གི་ཆ་ལུགས་དར་མ་ཅི་མཛེས། གྲགས་པ་རྒྱལ་མཚན་རབ་བྱུང་གི་ཆ་ལུགས་ཀུན་དགའ་ལེགས་པའི་བློ་གྲོས་རབ་བྱུང་གཞོན་ཉམས། རྣམ་སྲས་རྒྱལ་མཚན་དགེ་བསྙེན་དར་ཡོལ། ༈ རྟེན་གཙོ་སྔགས་འཆང་བླ་མ་ཐམས་ཅད་མཁྱེན་པ་ཨ་མེས་ལ་དཔེ་བཞིན། ཆོས་ཀྱི་རྒྱལ་མཚན་རབ་བྱུང་བགྲེས་ཉམས་ཕྱག་འཕྲེང་འཛིན་པ། ཀུན་དགའ་བློ་གྲོས་རྒྱལ་མཚན་དཔལ་བཟང་པོ་རབ་བྱུང་དར་མ་ཅི་མཛེས། ནམ་མཁའ་ལེགས་པའི་རྒྱལ་མཚན་རབ་བྱུང་དར་མ་ཅི་མཛེས། ནམ་མཁའ་རྒྱལ་མཚན་དཔལ་བཟང་པོ་དགེ་བསྙེན་གཞོན་ཉམས་ཅན། ནམ་མཁའ་རིན་ཆེན་དཔལ་བཟང་པོ་རབ་བྱུང་དར་མ་ཅི་མཛེས། ནམ་མཁའ་བཀྲ་ཤིས་རྒྱལ་མཚན་དཔལ་བཟང་པོ་དགེ་བསྙེན་ཆ་ལུགས་དར་ཡོལ་ས་ལོ་འཇམ་པའི་རྡོ་རྗེ་དཔེ་བཞིན། ༈ རྟེན་གཙོ་འཁྲི་ཤིང་ལ་འཇམ་པའི་དབྱངས་བསོད་ནམས་དབང་ཕྱུག་སྔགས་འཆང་གི་ཆ་ལུགས་དཔེ་བཞིན། ངག་གི་དབང་ཕྱུག་གྲགས་པ་རྒྱལ་མཚན་དཔལ་བཟང་པོ་རབ་བྱུང་དར་ཡོལ་ས་ལོ་ལྟ་བུ། འཇམ་དཔལ་གྲགས་པ་སྔགས་འཆང་གཞོན་ཤ། ཚེ་བརྟན་བཀྲ་ཤིས་གསང་སྔགས་དར་ཡོལ། ཀུན་དགའ་བསམ་འགྲུབ་གསང་སྔགས་དར་ཡོལ། ཀུན་དགའ་བདེ་ལེགས་བཀྲ་ཤིས་སྔགས་འཆང་ཅུང་ཟད་བགྲེས་ཉམས། འཇམ་དབྱངས་ཀུན་དགའ་བསོད་ནམས་ལྷུན་གྲུབ་དཔེ་བཞིན། ཚེ་དབང་རྡོར་སོགས་བསོད་ནམས་རྒྱལ་མཚན་སྔགས་འཆང་གཞོན་ཉམས། རྟེན་གཙོ་སེང་ཁྲི་པད་ཟླའི་གདན་ལ་སྔགས་འཆང་ཀུན་དགའ་བཀྲ་ཤིས་དཔེ་བཞིན། འཇིག་རྟེན་དབང་ཕྱུག་གམ་འཇིག་རྟེན་རྒྱ་ཧོར་སྔགས་འཆང་གྲགས་བློ་བཞིན་ལས་ཞལ་རྒྱ་མེད་པ། བྱམས་པ་ངག་དབང་བསོད་ནམས་རྒྱལ་མཚན་འདི་ལ་དཔེ་ཞིག་འབྱོར་ན་དང་མ་འབྱོར་ན་རབ་བྱུང་དར་ཡོལ། ངག་དབང་ལྷུན་གྲུབ་སྔགས་འཆང་གཞོན་ཉམས། བསོད་ནམས་བསྟན་འཛིན་དབང་པོ་བྱམས་པ་ཆོས་ཀྱི་རྒྱལ་མཚན་དཔལ་བཟང་པོ་རབ་བྱུང་གཞོན་ཉམས། འཇམ་དབྱངས་བསོད་ནམས་དབང་ཕྱུག་པ་ཞལ་གདོང་བཞིན་ལ་སྐུ་ཤ་ཚོ་བ་སྤྱན་སྒྱིར་མོ་འབུར་བ་གཡས་རྡོ་རྗེ་ཐུགས་ཁ། གཡོན་ཀཱ་ལི་རག་ཕྲེང་དཀྲིས་པ། ཞབས་སྐྱིལ་ཀྲུང་། དབུ་ལ་ས་ཞུ་རྒྱ་མདུད་མ་གསོལ་བ། ངག་དབང་ནོར་བུ་བསོད་ནམས་དབང་གི་རྒྱལ་པོ་གསང་སྔགས་བགྲེས་ཉམས་ཅན་ཀུན་དགའ་རིན་ཆེན་འདྲ་བ་ལས། ཞལ་འགུགས་གཉིས་ལ་གཉེར་མ་གྱེན་ལང་རེ་ཡོད་པ་ཞལ་རྒྱན་དཀར་པོ་ཅུང་ཟད། ཀུན་དགའ་ཚེ་དབང་རིག་འཛིན་སྔགས་འཆང་གཞོན་ཉམས། ངག་དབང་ནོར་བུ་རྒྱལ་མཚན་ཞལ་རས་ཟླུམ་ཞིང་གཞོན་ཤ་སྤྱན་འབུར་བ་ཤངས་ཟུར་བ་རབ་བྱུང་གི་ཆ་ལུགས་དབུ་ལ་པཎ་ཞུ་རྩེ་རིང་དམར་པོ་གསོལ་བ་གཡས་ཐུགས་ཀར་ཆོས་འཆད། གཡོན་མཉམ་བཞག་པུ་ཏི་ཆོས་གོས་སོགས་ཅི་མཛེས། འདི་ཡན་རྩེ་གདོང་པའི་གདུང་རྒྱུད་རྫོགས། ༈ རྟེན་གཙོ་སེང་ཁྲི་པདྨ་ཟླ་གདན་ལ་ཀྲིཥྞ་ས་རའི་ལྤགས་སྟེང་རྡོ་རྗེ་འཆང་དཔལ་ས་སྐྱ་པ་ངག་དབང་ཀུན་དགའ་བསོད་ནམས་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་སྔགས་འཆང་ཆ་ལུགས་དཔེ་བཞིན་ལ་ཅུང་ཟད་བགྲེས་ཉམས་དབུ་སྐྲ་སྔོ་གྲོ་མིག་མཐོང་ཡིད་གསལ་བཞིན། ཕྱིས་བྱོན་དུས་མཆོད་བླ་བྲང་པའི་གདུང་རྒྱུད་སྔགས་འཆང་ཀུན་དགའ་རིན་ཆེན། འཇམ་དབྱངས་བསོད་ནམས་དབང་པོ། སྔགས་འཆང་གྲགས་པ་བློ་གྲོས། སྔགས་འཆང་མཐུ་སྟོབས་དབང་ཕྱུག སྔགས་འཆང་ཀུན་དགའ་དབང་རྒྱལ་གཞོན་ཉམས་སྐུ་ཤ་ཚོ་བ་སྔགས་འཆང་གི་ཆ་ལུགས། ཐམས་ཅད་མཁྱེན་པ་ཀུན་དགའ་བསོད་ནམས། འཇམ་དབྱངས་བསོད་ནམས་དབང་ཕྱུག སྔགས་འཆང་ཀུན་དགའ་བཀྲ་ཤིས་རྣམས་སོ་སོའི་དཔེ་བཞིན། དེ་ལྟར་གདུང་རབས་ཀྱི་བྲིས་ཐང་བཅོ་ལྔ་དང་། ཁ་སྐོང་གྲངས་བསབ་པའི་ཕྱིར། ༈ རྟེན་གཙོ་སྦྱིན་བདག་སྟེ་རིམ་བཞིན་ཡབ་རྗེ་གོང་མཚུངས། ཐར་རྩེ་ནམ་མཁའ་བསམ་འགྲུབ་དཔེ་བཞིན། ངག་དབང་ཀུན་དགའ་ལེགས་པའི་འབྱུང་གནས་ཐེག་མཆོག་བསྟན་པའི་རྒྱལ་མཚན་དཔལ་བཟང་པོ་མིག་མཐོང་བཞིན། རྗེ་བཙུན་མ་ཀུན་དགའ་བསྟན་པའི་ཉི་མ་མིག་མཐོང་བཞིན། སྦས་པའི་སངས་རྒྱས་གྲགས་ཆེན་སློབ་དཔོན་བསྟན་འཛིན་རྒྱ་མཚོ་མིག་མཐོང་བཞིན། ཆོས་རྗེ་བསོད་ནམས་བློ་གྲོས་དགེ་སློང་བགྲེས་ཉམས། འཇམ་དབྱངས་སངས་རྒྱས་ཡེ་ཤེས་མིག་མཐོང་བཞིན་ཏེ་བཀའ་དྲིན་ཆེ་བའི་རྩ་བའི་བླ་མ་བདུན། ཆོས་སྐྱོང་མགོན་པོ་ལྕམ་དྲལ་་་་་་ཨེ་ཀ་ཛ་ཊཱི་བཅས་བྲམ་གཟུགས་པུ་ཏྲ་བཅས། ༈ རྟེན་གཙོ་ཟ་འོག་འབོལ་སྟེང་རྡོ་རྗེ་རྒྱ་གྲམ་བཅས་ཀྱི་གདན་གཉིས་ལ་སྦྱིན་བདག་མཆེད་གུས་འདུད་ཀྱི་ཚུལ་པུས་བཙུགས་ཐལ་སྦྱར་གྱིས་གནས་པའི་མདུན་དུ་གསེར་གྱི་མཎྜལ་རེ་རེ། གཞན་མ་ལྕོག་དམར་རྡོར་དྲིལ་སོགས་བླ་ཆས་དཀྱུས་བཞིན། ཕྱིས་འབྱུང་འཇམ་དབྱངས་གཞོན་ནུ་མུ་ཏིག་བསྟར་ལ་བརྒྱུས་པ་ལྟར་འབྱོན་འགྱུར་གྱི་རྟེན་འབྲེལ་མཚོན་བྱེད་སྦྱིན་བདག་སྔགས་འཆང་གི་དྲུང་དུ་ཟ་འོག་འབོལ་གདན་རྡོ་རྗེ་བཅས་པ་བྱིས་པ་གཞོན་ནུ་མཛེས་པའི་ཚུལ་ཅན་གསུམ་ཕྱག་ཏུ་བུམ་པ། ནོར་བུ། ཤིང་ཏོག་སོགས་འཛིན་པ་མཐའ་སྐོར་གྲྭ་བུ་སློབ་ཀྱི་འཁོར་བཅས་སྦྱིན་བདག་གཉིས་ཀྱི་སྟེང་དུ། རྣལ་འབྱོར་དབང་ཕྱུག་ཕྱག་ཆོས་འཆད་ཅན་དཀྱུས་བཞིན་ཤོངས་ཚེ་དེ་མཚམས་བདེ་མཆོག་ནག་པོ་པ་དཔེ་བཞིན། ཀྱཻ་རྡོ་རྗེ། དེའི་གཡས་གཡོན་གང་འཐད་དུ། ཚེ་དཔག་མེད། སྒྲོལ་དཀར། རྣམ་རྒྱལ། དེ་འོག་ཞལ་དཀར་པོ་ཚེ་འཕེལ་དཔེ་བཞིན། དེ་འོག་རྣམ་སྲས་དཀར་པོ་ཚེ་འཕེལ་དཔེ་བཞིན། དེ་འོག་དཀར་བདུད་ལྕམ་དྲལ། དེ་འོག་ནོར་ལྷ་དམར་པོ་སྐོར་གསུམ་གྱི་གཙོ་བོ་ཀུ་རུ་ཀུལླེས་བྱས་པ་རྣམ་ཐོས་སྲས། ཛམྦྷ་ལ་རྣམས། ༈ རྟེན་ཐམས་ཅད་ཀྱི་གནས་གསུམ་དུ་འབྲུ་གསུམ་དབུ་ཅན་ལཉྩ་གང་བདེ། ས་ཆེན་གྱི་དཔྲལ་བར་ཨོཾ་སརྦ་བི་དྱཱ་སྭཱཧཱ། དབུ་ཅན། མགྲིན་པར་ཨོཾ་བཛྲ་ཨཱ་ཡུ་ཥེ་སྭཱཧཱ། དབུ་ཅན། ཐུགས་ཀ་ནས་ཞབས་ཡན་ལ། ཨོཾ་ཨཱཿན་མོ་ལོ་ཀི་ཤྭ་ར་མ་ཧཱ་གུ་རུ་ཨཱ་ནནྡ་གརྦྷ་ཡ་ཧཱུྃ། དེའི་མཇུག་ལ་རྟེན་འབྲེལ་སྙིང་པོ། སུ་པྲ་ཏིཥྛ། བཟོད་པ་དཀའ་ཐུབ་དམ་པ་སོགས་དང་། འདོད་གསོལ་ཟུར་གསལ་བཞིན། དེ་སྟེང་སྤྱི་རིང་རྒྱབ་ཏུ། ཨོཾ་ཨཱཿཤི་ར་དཱིརྒྷཾ་ཧཱུྃ། གཡས་གཡུ་རིང་ལ། ཨོཾ་ཨཱཿསེ་རོ་ཙ་དཱིརྒྷཾ་ཧཱུྃ། གཡོན་གཡུ་སེ་ལ། ཨོཾ་ཨཱཿསེ་རོ་ཙ་བྲིདྡྷཱ་ཧཱུྃ། གཙོ་བོའི་གཡས་མ་སངས་རྒྱས་སྤྱི་རྗེ་ལ། ཨོཾ་ཨཱཿམཱ་ཏྲི་ཤུདྡྷཱ་སརྦ་སྭ་མི་ཧཱུྃ། གཡོན་དཔའ་བོ་སྟག་ལ། ཨོཾ་ཨཱཿཝཱི་བྷཱ་བྷུ་ཧཱུྃ། འོག་མའི་གཡས་སྟག་པོ་འོད་ཅན་ལ། ཨོཾ་ཨཱཿབྱཱ་གྷྲ་རསྨི་བཱ་ན་ཧཱུྃ། གཡོན་གཡའ་སྤང་སྐྱེས་ལ། ཨོཾ་ཨཱཿཨ་མཱ་སི་མ་པཱུརྤནྣ་ཧཱུྃ། དབུས་མ་འཁོན་བར་སྐྱེས་ལ། ཨོཾ་ཨཱཿདྲོ་ཧ་སཱི་མྱུརྤནྣ་ཧཱུྃ། ༈ གཉིས་པ་སློབ་དཔོན་རིན་པོ་ཆེ་བསོད་ནམས་རྩེ་མོ་ལ་གཞན་ཐམས་ཅད་གོང་དང་འདྲ་བ་ལས་མཚན་སྔགས། ཨོཾ་ཨཱཿན་མོ་བཛྲ་ཏིཀྵ་ན་ཨཱ་ཙརྻ་རཏྣ་པུཎྱ་གྲཱ་ཡ་ཧཱུྃ། དེ་སྟེང་དབུས་དཔལ་པོ་ཆེ་ལ་ཨོཾ་ཨཱཿམ་ཧཱ་ཤྲཱི་ཧཱུྃ། གཡས་ཀླུ་དབང་ལ་ཨོཾ་ཨཱཿན་གནྡྲེ་རཀྵི་ཏ་ཧཱུྃ། གཡོན་རྡོ་རྗེ་རིན་ཆེན་ལ། ཨོཾ་ཨཱཿབཛྲི་རཏྣ་ཧཱུྃ། གཙོ་བོའི་གཡས་ཤེས་རབ་ཡོན་ཏན་ལ། ཨོཾ་ཨཱཿཔྲཉྫཱ་གུ་ཎ་ཧཱུྃ། གཡོན་ཡོན་ཏན་འབྱུང་གནས་ལ། ཨོཾ་ཨཱཿགུ་ཎ་ཀཱ་ར་ཧཱུྃ། འོག་གཡས་ཚུལ་ཁྲིམས་རྒྱལ་པོ་ལ། ཨོཾ་ཨཱཿཤྲཱི་ལ་རཱ་ཛ་ཧཱུྃ། གཡོན་རྡོ་རྗེ་གཙུག་ཏོར་ལ། ཨོཾ་ཨཱཿབཛྲ་ཥྞཱི་ཥ་ཧཱུྃ། དབུས་དགེ་སྐྱབས་ལ། ཨོཾ་ཨཱཿཤཱུ་བྷ་ཤ་ར་ཎ་ཧཱུྃ། ༈ གསུམ་པ་རྗེ་བཙུན་རིན་པོ་ཆེ་ལ་གཞན་ཐམས་ཅད་གོང་མཚུངས་ལས། མཚན་སྔགས། ཨོཾ་ཨཱཿན་མོ་མ་ཧཱ་ཡོ་གི་ཤྭ་ལ་བྷཊྚ་ར་ཀཱ་ཀིརྟ་དྷྭ་ཛ་ཡ་ཧཱུྃ། སྟེང་དབུས་དགེ་མཐོང་ལ། ཨོཾ་ཨཱཿཤཱུ་བྷ། གཡས་བལ་པོ་ལ། ཨོཾ་ཨཱཿདྲོ་ཧ་ཤཱ་ས་ན་ནྡེ་པ་ལ་ཧཱུྃ། གཡོན་ཤཱཀྱ་བློ་གྲོས་ལ། ཨོཾ་ཨཱཿཤཱཀྱ་མ་ཏི་ཧཱུྃ། གཙོ་བོའི་གཡས་ཤེས་རབ་ཚུལ་ཁྲིམས་ལ། ཨོཾ་ཨཱཿཔྲཛྙཱ་ཤཱི་ལ་ཧཱུྃ། གཡོན་དཀོན་མཆོག་རྒྱལ་པོ་ལ། ཨོཾ་ཨཱཿརཏྣ་རཱ་ཛ་ཧཱུྃ། འོག་གཡས་ས་ཆེན་ལ། ཨོཾ་ཨཱཿཨ་ནནྡ་གྷརྦ་ཧཱུྃ། གཡོན་ཀུན་འབར་ལ། ཨོཾ་ཨཱཿནནྡྷ་ཛྭ་ལ་ཧཱུྃ། དབུས་བསོད་རྩེ་ལ། ཨོཾ་ཨཱཿཔུཎྱ་གྲ་ཧཱུྃ། ༈ བཞི་པ་ས་སྐྱ་པཎ་ཆེན་ལ་གཞན་གོང་མཚུངས་ལས། མཚན་སྔགས། ཨོཾ་ཨཱཿན་མོ་མཉྫུ་གྷོ་ཥ་བྷཱུ་མི་པཎྜི་ཏ་ཨ་ནནྡ་དྷྭ་ཛ་ཤྲཱི་བྷ་དྲ་ཡ་ཧཱུྃ། སྟེང་དབུས་རྗེ་བཙུན། ཨོཾ་ཨཱཿཀིརྟི་དྷྭ་ཛ་ཧཱུྃ། གཡས་དཔལ་ཆེན་འོད་པོ་ལ། ཨོཾ་ཨཱཿམ་ཧཱ་ཤྲཱི་པྲ་བྷ་ཧཱུྃ། གཡོན་ས་པཎ་ལ་ཨོཾ་ཨཱཿནནྡ་དྷྭ་ཛ་ཧཱུྃ། གཡས་བཟང་ཚ་ལ། ཨོཾ་ཨཱཿཔུཎྱ་དྷྭ་ཛ་ཧཱུྃ། གཡོན་འཕགས་པ་ལ། ཨོཾ་ཨཱཿམ་ཏི་དྷྭ་ཛ་ཧཱུྃ། འོག་གཡས་ན་གདན་ལ། ཨོཾ་ཨཱཿབཛྲ་པཱ་ཎི་ཧཱུྃ། ཨོཾ་ཨཱཿརཏྣ་དྷྭ་ཛ་ཧཱུྃ། དབུས་ཡེ་འབྱུང་ལ། ཨོཾ་ཨཱཿཛྙཱ་ན་ཀ་ར་ཧཱུྃ། ༈ ལྔ་པ་འཕགས་པ་ལ་གོང་མཚུངས་ལས། མཚན་སྔགས། ཨོཾ་ཨཱཿན་མཿཏྲི་དྷཱ་ཏུ་དྷཱརྨ་སྱ་ར་ཛ་ཨཱ་དྱ་རཏྣ་མ་ཏི་དྷྭ་ཛ་ཤྲཱི་བྷ་དྲ་ཡ་ཧཱུྃ། སྟེང་དབུས་དྷརྨ་ཕ་ལ་ལ། ཨོཾ་ཨཱཿདྷརྨ་ཕ་ལ་ཧཱུྃ། གཡས་རཏྣ་བྷ་དྲྭ་ལ། ཨོཾ་ཨཱཿརཏྣ་བྷ་དྲྭ་ཧཱུྃ། གཡོན་བཟང་པོ་དཔལ་ལ། ཨོཾ་ཨཱཿབྷ་དྲྭ་ཤྲཱི་ཧཱུྃ། གཙོ་བོའི་གཡས་བསོད་ནམས་བཟང་པོ་ལ། ཨོཾ་ཨཱཿཔུཎྱ་བྷ་དྲྭ་ཧཱུྃ། གཡོན་རཏྣ་ཤྲཱི་ལ། ཨོཾ་ཨཱཿརཏྣ་ཤྲཱི་ཧཱུྃ། འོག་གཡས་ལ་ཀུན་དགའ་བློ་གྲོས་ལ། ཨོཾ་ཨཱཿཨཱ་ནནྡྷ་མ་ཏི་ཧཱུྃ། གཡོན་ནམ་མཁའ་ལེགས་པ་ལ། ཨོཾ་ཨཱཿག་གཱ་ན་སུ་བྷ་ཧཱུྃ། དབུས་ནམ་མཁའ་བཤེས་གཉེན་ལ། ཨོཾ་ཨཱཿཨཱ་ཀཱ་ཤ་ཀུ་མི་ཏ་ཧཱུྃ། ༈ དྲུག་པ་ཆོས་རྗེ་བླ་མ་དམ་པ་ལ། གཞན་འདྲ་བ་ལས་མཚན་སྔགས། ཨོཾ་ཨཱཿན་མ་ཤྲཱི་ཝནྡྷ་སངྒུ་རུ་སརྦ་ཛྙཱ། པུནྱ་དྷྭ་ཛ་ཤྲཱི་བྷ་དྲྭ་ཡ་ཧཱུྃ། སྟེང་དབུས་ནམ་མཁའ་རྒྱལ་མཚན་ལ། ཨོཾ་ཨཱཿཨཱ་ཀ་ཤ་དྷྭ་ཛ་ཧཱུྃ། གཡས་ཏ་དབེན་ཀུན་རིག་ལ། ཨོཾ་ཨཱཿཨཱ་ནནྡ་རཏྣ་ཧཱུྃ། གཡོན་བློ་རྒྱལ་ལ། ཨོཾ་ཨཱཿམ་ཏི་དྷྭ་ཛ་ཧཱུྃ། གཙོ་བོའི་གཡས་གྲགས་བློ་ལ། ཨོཾ་ཨཱཿཀིརྟི་མ་ཏི་ཧཱུྃ། གཡོན་ཀུན་བློ་ལ། ཨོཾ་ཨཱཿནནྡ་མ་ཏི་དྷྭ་ཛ་ཧཱུྃ། འོག་གཡས་ཀུན་དབང་ལ། ཨོཾ་ཨཱཿཨ་ནནྡེ་ཤྭ་ར་ཧཱུྃ། གཡོན་བློ་བཟང་ལ། ཨོཾ་ཨཱཿམ་ཏེ་ཤྭ་ར་ཧཱུྃ། ༈ བདུན་པ་ཐེག་ཆེན་ལ་གཞན་མཚུངས་མཚན་སྔགས། ཨོཾ་ཨཱཿན་མོ་མ་ཧཱ་ཡ་ན་དྷརྨ་སྱ་རཱ་ཛ་ཨཱ་ནནྡ་མངྒ་ལ་དྷྭ་ཛ་བྷ་དྲཱ་ཡ་ཧཱུྃ། སྟེང་དབུས་ཏ་དབེན་ཀུན་ཉི་ལ། ཨོཾ་ཨཱཿཨཱ་ནནྡ་སུརྻ་ཧཱུྃ། གཡས་དོན་རྒྱལ་ལ། ཨོཾ་ཨཱཿཨ་མོ་གྷ་དྷྭ་ཛ་ཧཱུྃ། གཡོན་ཆོས་རྗེ་ལ། ཨོཾ་ཨཱཿཔུནྱ་དྷྭ་ཛ་ཧཱུྃ། གཙོ་བོའི་གཡས་ཉི་རྒྱལ་ལ། ཨོཾ་ཨཱཿསཱུརྻ་དྷྭ་ཛ་ཧཱུྃ། གཡོན་ཀུན་རྒྱལ་ལ། ཨོཾ་ཨཱཿཨཱ་ནནྡྷ་དྷྭ་ཛ་ཧཱུྃ། འོག་གཡས་ནམ་མཁའ་རྒྱལ་མཚན་ལ། ཨོཾ་ཨཱཿགཱ་ག་ན་དྷྭ་ཛ་ཧཱུྃ། གཡོན་མཐུ་སྟོབས་དབང་པོ་ལ། ཨོཾ་ཨཱཿནུ་དྷཱ་བ་བཱ་ལེ་ཤྭ་ར་པུཎྱ་དྷྭ་ཛ་ཤྲཱི་བྷ་དྲཱ་ཧཱུྃ། ༈ བརྒྱད་པ་ས་ལོ་འཇམ་པའི་རྡོ་རྗེ་ལ་གཞན་འདྲ་བ་ལས། མཚན་སྔགས་ཨོཾ་ཨཱཿན་མཿཀུ་ལ་སརྦ་ས་ཏི་བྷུ་མི་པཎྜི་ཏ་ལོ་ཙཱ་མཉྫུ་གྷོ་ཥ་ཨཱ་ནནྡ་པུ་ཎྱ་ཀིརྟི་དྷྭ་ཛ་ཤྲཱི་བྷ་དྲཱ་ཡ་ཧཱུྃ། སྟེང་དབུས་རྒྱ་གར་ཤེར་བཟང་ལ། ཨོཾ་ཨཱཿམནྟྲ་དྷྭ་ར་སིངྐ་ཏ་པྲ་ཛྙཱ་བྷ་དྲཱ་ཧཱུྃ། གཡས་བློ་གྲོས་རྒྱལ་མཚན་ལ། ཨོཾ་ཨཱཿམ་ཧཱ་པ་ཏི་བཛྲ་དྷྭ་ར་མ་ཏི་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་གྲགས་རྒྱལ་ལ། ཨོཾ་ཨཱཿཀིརྟི་དྷྭ་ཛ་ཧཱུྃ། གཙོ་བོའི་གཡས་ཀུན་ལེགས་ལ། ཨོཾ་ཨཱཿཨ་ནནྡ་སུ་བྷ་ཀ་ར་ཧཱུྃ། གཡོན་ཀུན་རྒྱལ་ལ། ཨོཾ་ཨཱཿཨ་ནནྡ་དྷྭ་ཛ་ཧཱུྃ། འོག་གཡས་ཆོས་རྒྱལ་ལ། ཨོཾ་ཨཱཿདྷརྨ་རཱ་ཛ་ཧཱུྃ། གཡོན་བློ་རྒྱལ་ལ། ཨོཾ་ཨཱཿམ་ཏི་དྷྭ་ཛ་ཧཱུྃ། ༈ དགུ་པ་སྔགས་འཆང་ཆོས་ཀྱི་རྒྱལ་པོ་ལ་གཞན་འདྲ་ལ་མཚན་སྔགས། ཨོཾ་ཨཱཿན་མོ་མ་དྷྭ་ར་གུ་རུ་མཱ་ར་ས་བྷ་ལ་ཧ་རེནྡྲ་བཱ་གིནྡྲ་ཨཱ་ནནྡ་རཏྣ་མངྒ་ལ་ཀིརྟི་དྷྭ་ཛ་ཤྲཱི་བྷ་དྲྭ་མ་ཧཱུྃ། སྟེང་དབུས་ཐེག་ཆེན་ལ། ཨོཾ་ཨཱཿཨཱ་ནནྡ་མངྒ་ལ་དྷྭ་ཛ་ཤྲཱི་བྷཱ་དྲཱ་ཧཱུྃ། གཡས་ཆོས་རྒྱལ་ལ། ཨོཾ་ཨཱཿདྷརྨ་དྷྭ་ཛ་ཧཱུྃ། གཡོན་རྡོ་རིན་ལ། ཨོཾ་ཨཱཿབཛྲ་རཏྣ་ཧཱུྃ། གཙོ་བོའི་གཡས་བསོད་བཀྲས་རྒྱལ་ཆེན་ལ། ཨོཾ་ཨཱཿཨཱ་ནནྡ་མངྒ་ལ་དྷྭ་ཛ་ཤྲཱི་བྷ་དྲ་ཧཱུྃ། གཡོན་བདེ་བཀྲས་ལ། ཨོཾ་ཨཱཿསྭསྟི་མངྒ་ལ་ཧཱུྃ། འོག་གཡས་བསོད་རྒྱལ་ལ། ཨོཾ་ཨཱཿཔུཎྱ་དྷྭ་ཛིན་ཧཱུྃ། གཡོན་ཤཱཀྱ་སེང་གེ་ལ། ཨོཾ་ཨཱཿཤཱཀྱ་སིངྷ་ཧཱུྃ། ༈ བཅུ་པ་འཇམ་མགོན་དབང་པོ་ལ་གཞན་འདྲ་བ་ལས་མཚན་སྔགས། ཨོཾ་ཨཱཿན་མ་སིངྒྷེ་ཤྭ་ར་པདྨ་ཀཱ་ར་མཉྫུ་གྷོ་ཥ་མེ་ཏྲེ་ཤྲཱི་བཱི་གིནྡ་པ་ཎྱ་ཀིརྟི་དྷཱ་ཛ་ཤྲཱི་བྷ་དྲྭ་ཡ་ཧཱུྃ། སྟེང་དབུས་དོན་ཕུལ་རྒྱལ་མཚན་ལ། ཨོཾ་ཨཱཿཨརྠ་སིདྡྷཱི་དྷྭ་ཛ་ཧཱུྃ། གཡས་བསམ་རྒྱན་ལ། ཨོཾ་ཨཱཿམཿབྱ་སིདྡྷཱི་དྷྭ་ཛ་ཧཱུྃ། གཡོན་ཀུན་བཀྲས་ལ། ཨོཾ་ཨཱཿཨཱ་ནནྡ་མངྒ་ལ་ཧཱུྃ། གཙོ་བོའི་གཡས་ཀུན་རྒྱལ་ལ། ཨོཾ་ཨཱཿཨཱ་ནནྡ་དྷྭ་ཛ་ཧཱུྃ། གཡོན་ཀུན་སྙིང་ལ། ཨོཾ་ཨཱཿཨ་ནནྡ་གྷ་བ་ཧཱུྃ། འོག་གཡས་རིན་རྒྱལ་ལ། ཨོཾ་ཨཱཿརཏྣ་དྷྭ་ཛ་ཧཱུྃ། གཡོན་ཆོས་རྒྱལ་ལ། ཨོཾ་ཨཱཿདྷརྨ་དྷྭ་ཛ་ཧཱུྃ། ༈ བཅུ་གཅིག་པ་བྱང་སེམས་གྲགས་པ་བློ་གྲོས་ལ་གཞན་འདྲ་བ་ལས། མཚན་སྔགས་ཨོཾ་ཨཱཿན་མོ་མ་ཧཱ་བོ་དྷི་སཏྭ་ཤིནྟི་རཀྵ་ཏྲ་ཛོ་ལ་མནྟྲ་དྷཱ་ར་ཀཱིརྟི་མ་ཏི་དྷྭ་ཛ་ཤྲཱི་བྷ་དྲྭ་ཡ་ཧཱུྃ། སྟེང་དབུས་ཀུན་བློ་ལ། ཨོཾ་ཨཱཿཨ་ནནྡ་མ་ཏི་སུ་བྷ་ཀ་ར་དྷྭ་ཛ་ཤྲཱི་བྷ་དྲྭ་ཧཱུྃ། གཡས་ཉིད་དཔལ་ལ། ཨོཾ་ཨཱཿསཱུརྻ་ཤྲཱི་ཧཱུྃ། གཡོན་ཀུན་ལེགས་ལ། ཨོཾ་ཨཱཿནནྡ་སུ་བྷ་ཀ་ར་དྷྭ་ཛ་ཤྲཱི་བྷ་དྲྭ་ཧཱུྃ། གཙོ་བོའི་གཡས་བསོད་བློ་ལ། ཨོཾ་ཨཱཿཔུ་ཎྱ་མ་ཏི་ཧཱུྃ། གཡོན་གྲགས་རྒྱལ་ལ། ཨོཾ་ཨཱཿཀཱིརྟི་དྷྭ་ཛ་ཧཱུྃ། འོག་གཡས་ཀུན་ལེགས་ལ། ཨོཾ་ཨཱཿཨ་སུ་བྷ་མ་ཏི་ཧཱུྃ། གཡོན་ནམ་རྒྱན་ལ། ཨོཾ་ཨཱཿབཻ྅་ཤྲ་མ་ཎ་དྷྭ་ཛ་ཧཱུྃ། ༈ བཅུ་གཉིས་པ། ཐམས་ཅད་མཁྱེན་པ་ཀུན་དགའ་བསོད་ནམས་ལ་གཞན་འདྲ་གཅིག་ལས། མཚན་སྔགས། ཨོཾ་ཨཱཿན་མཿཀུ་ལ་ཙི་སརྦ་མནྟྲི་ལ་ཕྲ་བྷུ་ཝཱི་གིནྡྲ་ཨ་ནནྡ་སུ་པུ་ཎྱ་ཀིརྟི་དྷྭ་ཛ་ཤྲཱི་བྷ་དྲྭ་སྱ་པ་ད་ཡ་ཧཱུྃ། སྟེང་དབུས་ཆོས་རྒྱན་ལ། ཨོཾ་ཨཱཿདྷརྨ་དྷྭ་ཛ་ཧཱུྃ། གཡས་ཀུན་བློ་ལ། ཨོཾ་ཨཱཿནནྡ་མ་ཏི་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་ནམ་ལེགས་ལ། ཨོཾ་ཨཱཿཨཱ་ཀཱ་ཤ་བྷ་དྷྭ་ཛ་ཧཱུྃ། གཙོ་བོའི་གཡས་ནམ་རྒྱན་ལ། ཨོཾ་ཨཱཿག་གཱ་ན་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་ནམ་རིན་ལ། ཨོཾ་ཨཱཿཨཱ་ཀཱ་ཤ་རཏྣི་ཤྲཱི་བྷ་དྲྭ་ཧཱུྃ། འོག་གཡས་ནམ་བཀྲས་ལ། ཨོཾ་ཨཱཿཨཱ་ཀཱ་ཤ་མངྒ་ལ་དྷྭ་ཛ་ཤྲཱི་བྷ་དྲྭ་ཡ་སྭཱཧཱ། གཡོན་ས་ལོ་ལ། ཨོཾ་ཨཱཿམཉྫུ་གྷོ་ཥ་ཨཱ་ནནྡ་པུ་ཎྱ་ཀཱིརྟི་དྷྭ་ཛ་ཤྲཱི་བྷ་དྲྭ་ཡ་ཧཱུྃ། ༈ བཅུ་གསུམ་པ་འཇམ་དབྱངས་བསོད་དབང་ལ། གཞན་འདྲ་བ་ལས་མཚན་སྔགས། ཨོཾ་ཨཱཿན་མ་ཤྲཱི་བཛྲ་གརྦྷ་ཝཱ་གིནྡྲ་པུཎྱ་ཤྭ་ར་ར་ཀཱིརྟི་དྷྭ་ཛ་ཤྲཱི་བྷ་དྲྭ་ཡ་ཧཱུྃ། སྟེང་དབུས་ངག་གི་དབང་ཕྱུག་ལ། ཨོཾ་ཨཱཿཝཱ་གི་ཤྭ་ར་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། གཡས་འཇམ་དཔལ་ལ། ཨོཾ་ཨཱཿམཉྫུ་ཤྲཱི་ཀིརྟི་ཧཱུྃ། གཡོན་ཚེ་བཀྲས་ལ། ཨོཾ་ཨཱཿམཉྫུ་གྷོ་ཥ་ཀ་ཤ་ཨཱརྠ་སིདྡྷི་བུདྷཱ་ཡུ་ཏིཥྛ་མངྒ་ལ་དྷྭ་ཛ་ཤྲཱི་བྷ་དྲྭ་ཧཱུྃ། གཙོ་བོའི་གཡས་ཀུན་བསམ་ལ། ཨོཾ་ཨཱཿཨཱ་ནནྡ་མ་ནྱ་སིདྡྷི་ཧཱུྃ། གཡོན་ཀུན་བདེ་ལ། ཨོཾ་ཨཱཿཨཱ་ནནྡ་སྭསྟི་མངྒ་ལ་ཧཱུྃ། འོག་གཡས་ཀུན་བསོད་ལ། ཨོཾ་ཨཱཿམཉྫུ་གྷོ་ཥ་ཨ་ནནྡ་པུ་ནྱ་ནི་ར་བྷོ་ག་ཧཱུྃ། གཡོན་ཚེ་དབང་ལ། ཨོཾ་ཨཱཿཡུཿཤ་ཥ་རི་ཀ་པུ་ནྱ་དྷྭ་ཛ་ཧཱུྃ། ༈ བཅུ་བཞི་པ་སྔགས་འཆང་ཀུན་དགའ་བཀྲ་ཤིས་པ་གཞན་འདྲ་བ་ལས། མཚན་སྔགས། ཨོཾ་ཨཱཿན་མཿཀ་རུ་ཎི་ཀེ་ཤྭ་ར་ཝཱ་གིནྡྲ་ཨཱ་ནནྡ་མངྒ་ལ། ཀཱིརྟི་དྷྭ་ཛ་ཤྲཱི་བྷ་དྲྭ་ཡ་ཧཱུྃ། སྟེང་དབུས་རྒྱལ་ཧོར་ལ། ཨོཾ་ཨཱཿལོ་ཀེ་ཤྭ་ར་ཧཱུྃ། གཡས་བྱམས་དབང་ལ། ཨོཾ་ཨཱཿམཻ་ཏྲི་ཝཱ་གིནྡྲ་མ་ཎི་པུ་ཎྱ་ནི་ར་བྷཱ་ག་ཧཱུྃ། གཡོན་ངག་དབང་ལ། ཨོཾ་ཨཱཿཝཱ་གིནྡྲ་པུ་ཎྱ་ནི་ར་བྷོ་ག་ཧཱུྃ། གཙོ་བོའི་གཡས་བསོད་བསྟན་ལ། ཨོཾ་ཨཱཿཔུ་ཎྱ་ཤཱ་ས་ན་དྷ་ར་ཨིནྡྲ་མཻ་ཏྲི་དྷརྨ་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་ངག་ནོར་ལ། ཨོཾ་ཨཱཿཝཱ་གིནྡྲ་མ་ཎི་པུ་ཎྱ་ཝ་ཤ་སྱ་རཱ་ཛ་ཧཱུྃ། འོག་གཡས་ཀུན་ཚེ་ལ། ཨོཾ་ཨཱཿཨ་ནནྡ་ཡུ་ཨིནྡྲ་ཀུ་ལ་བྷ་ར་ཧཱུྃ། གཡས་རྒྱན་དྲུང་ལ། ཨོཾ་ཨཱཿཝཱ་གིནྡྲ་མ་ཎི་དྷྭ་ཛ་ཧཱུྃ། ༈ བཅོ་ལྔ་པ་རྩ་བའི་བླ་མ་གཞན་འདྲ་བ་ལས་མཚན་སྔགས། ཨོཾ་ཨཱཿན་མོཿམསཏྲི་ཏྲི་ཀ་ལ། སརྦ་བུདྡྷཱ་སྱེ་ཨཏྨ་ཏ་ཤྲཱི་བྷུ་མི་པཎྜུ་མ་ཧཱ་མནྡྲ་དྷཱ་གུ་རུ་སརྦ་ཛྙཱ་ཝཱ་གིནྡྲ་ཨཱ་ནནྡ་པུ་ཎྱ་རཏྣ་མངྒ་ལ་ཀིརྟི་དྷྭ་ཛ་ཤྲཱི་བྷ་དྲྭ་ཡ་ཧཱུྃ། སྟེང་དབུས་སྔགས་འཆང་ཆེན་པོ་ལ། ཨོཾ་ཨཱཿཝཱ་གིནྡྲ་ཨ་ནནྡ་རཏྣ་མངྒ་ལ་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་བསོད་ནམས་དབང་པོ་ལ། ཨོཾ་ཨཱཿམཻ་ཏྲི་ཤི་ཝ་གིནྡྲ་ཨིནྡྲ་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་གྲགས་པ་བློ་གྲོས་ལ། ཨོཾ་ཨཱཿཀཱིརྟི་མ་ཏི་དྷྭ་ཛ་ཤྲཱི་བྷ་དྲྭ་ཧཱུྃ། གཙོ་བོའི་གཡས་སྒར་ཆེན་ལ། ཨོཾ་ཨཱཿཨཱ་ནུ་བྷཱ་མ་ཨ་ཤྭ་ར་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་ཀུན་འབྲིང་ལ། ཨོཾ་ཨཱཿཝཱ་གིནྡྲ་ཨཱ་ནནྡ་ཨ་ཤཾ་ཛ་ཡ་ཧཱུྃ། འོག་གཡས་ཞབས་དྲུང་ཨ་མེས་ལ། ཨོཾ་ཨཱཿཝཱ་གིནྡྲ་ཨཱ་ནནྡ་པུ་ཎྱ་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། གཡོན་བསོད་ནམས་དབང་ཕྱུག་ལ། ཨོཾ་ཨཱཿཨཱ་ནནྡ་པུ་ཎྱ་ཤྭ་ར་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། དབུས་ཀུན་དགའ་བཀྲ་ཤིས། ཨོཾ་ཨཱཿཝཱ་གིནྡྲ་ཨཱ་ནནྡ་མངྒ་ལ་ཀཱིརྟི་དྷྭ་ཛ་ཤྲཱི་བྷ་དྲྭ་ཧཱུྃ། ༈ བཅུ་དྲུག་པ་སྦྱིན་བདག་ལ། བཟོད་པ་དཀའ་ཐུབ་བཞག་པ་ཙམ་མ་གཏོགས་ཆོ་ག་རྣམས་མཚུངས་ཤིང་། འདོད་གསོལ་ཟུར་གསལ་དང་མིང་སྔགས། མ་མ་བྷུ་མི་པཎྜུ་ཤཱཀྱ་བིཀྵུ་ཝཱ་གིནྡྲ་ཨཱ་ནནྡ་མཱ་ཏི་བུདྡྷཱ་ཤཱ་ས་ན་སྱ་དྷྭ་ཛ་ཤྲཱི་བྷ་དྲྭ་ཤྲཱི་བོ་ན་སངྒུ་རུ་ན་ཨརྟི་ལཐི་ན་ཚ་སརྦ་སིདྡྷཱི་མེ་པྲ་ཡཙྪནྟུ་སྭཱཧཱ། སྟེང་ཡབ་རྗེ་ལ། ཨོཾ་ཨཱཿན་མོ་ཝཱ་གིནྡྲ་ཨ་ནནྡ་པུ་ཎྱ་རཏྣ་མངྒ་ལ་ཀཱིརྟི་དྷྭ་ཛ་ཤྲཱི་བྷ་དྲྭ་ཡ་ཧཱུྃ། ཐར་རྩེ་སྐུ་ཞབས་ལ། ཨོཾ་ཨཱཿན་མོ་ག་གཱ་ན་མ་ནྱ་སིདྡྷི་ནནྤ་ནུ་བྱ་ཉྩ་ནོ་དྷྭ་ཛ་ཤྲཱི་བྷ་དྲྭ་ཡ་ཧཱུྃ། ཞབས་དྲུང་རིན་པོ་ཆེ་ལ། ཨོཾ་ཨཱཿན་མོ་ཝ་གིནྡྲ་ཨཱ་ནནྡ་སུ་བྷ་ཀཱ་ར་ཡཱ་ན་བ་ར་ཤྭ་པ་ན་སྱ་དྷྭ་ཛ་ཤྲཱི་བྷ་དྲྭ་ཡ་ཧཱུྃ། ཆོས་རྗེ་བསོད་ནམས་བློ་གྲོས་ལ། ཨོཾ་ཨཱཿན་མོ་དྷརྨ་སྭཱ་མི་པུ་ཎྱ་མ་ཎི་ཡེ་ཧཱུྃ། བིརྺ་པ་ལ། ཨོཾ་ཨཱཿབིིརྺ་པ་ཧཱུྃ། འཁོར་ལོ་བདེ་མཆོག་ལ། ཨོཾ་ཧྲཱི་ཧ་ཧ་ཧཱུྃ་ཧཱུྃ་ཕཊ། ཚེ་དཔག་མེད་ལ། ཨོཾ་ཏདྱ་ཐཱ། ཨ་པ་རི་མི་ཏ་ཨ་ཡུརྫྙཱ་ན་ཧྲཱིཿཧཱུྃ་བྷྲཱུྃ་སྭཱཧཱ། སྒྲོལ་དཀར་ལ། ཨོཾ་ཏཱ་རེ་ཏུཏྟ་རེ་ཏུ་རེ་སྭཱཧཱ། དཀར་པོ་ཚེ་འཕེལ་ལ། ཨོཾ་བྷྲཱུཾ་ཎི་ཨ་ཡུ་ཁེ་སྭཱཧཱ། མགོན་པོ་ལ། ཨོཾ་མ་ཧཱ་ཀ་ལ་ཧཱུྃ་ཕཊ། ཡུམ་ཆེན་ལ། ཨོཾ་ཨེ་ཀ་ཛཱ་ཊི་ཧཱུྃ་ཕཊ། ལྷ་མོ་ལ། ཨོཾ་མ་ཧཱ་ཀཱ་ལ་དེ་ཝི་ཧཱུྃ་ཕཊ། བྲམ་གཟུགས་ལ་ཨོཾ་ཙ་ཏུརྨུ་ཁ་ཧཱུྃ་ཕཊ། རིག་བྱེད་མ་ལ། ཨོཾ་ཀུ་རུ་ཀུལླེ་ཧྲཱིཿསྭཱཧཱ། ཚོགས་བདག་ལ། ཨོཾ་ཨཱཿགིན་ཧཱུྃ་སྭཱཧཱ། འདོད་རྒྱལ་ལ། ཨོཾ་ཨཱཿཊཀྐི་རཱ་ཛ་ཧཱུྃ་སྭཱཧཱ། ༈ བཅུ་བདུན་པ་སྦྱིན་བདག་ལ། གོང་བཞིན་ལས་མཚན་སྔགས། མ་མ་བྷྲཱུཾ་བཛྲ་ཡ་ཧཱུྃ་ཧཱུྃ་ཕཊ་སྭཱཧཱ། རྣམ་རྒྱལ་ལ། ཨོཾ་ཨ་མྲྀ་ཏ་ཨཱ་ཡུརྡྷ་ཏེ་སྭཱཧཱ། ཞལ་དཀར་པོ་ཚེ་འཕེལ་ལ། ཨོཾ་མ་ཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ། ཌོཾ་བ་ནི་ཀུ་རུ་ཡེ་སྭཱཧཱ། དཀར་བདུད་ལ། ཨོཾ་བཛྲ་ཤིནྟིཾ་པདྨ་ཀུརྟཾ་བྷྱོ། ཨོཾ་སརྦ་མཱ་ར་ཀྲིཥྛ་ཀ་ལ་མ་ལ་དྷ་ར་ཧཱུྃ་ཕཊ། རྣམ་སྲས་ལ། ཨོཾ་བཻ྅་ཤྲཱ་ཝ་ཎཱི་ཡེ་སྭཱཧཱ། ཛམྦྷ་ལ་ལ། ཨོཾ་ཛམྦྷ་ལ་ཛ་ལེནྡྲ་ཡེ་སྭཱཧཱ། ༈ ན་མོ་གུ་རུ་བྷྱ། རྒྱལ་བ་ཀུན་གྱི་མཁྱེན་བརྩེའི་ཆུ་གཏེར་ལས། །དགའ་བའི་རང་བཞིན་ཆུ་སྐྱེས་རྐང་གཉིས་པ། །སྙིང་པོའི་ཟེའུ་འབྲུ་ལེགས་བཤད་དྲི་བསུང་ཅན། །རྗེ་བཙུན་བརྩེ་བ་ཆེན་པོར་གསོལ་བ་འདེབས། །ཀུན་ནས་མཛེས་པའི་ཞལ་དཀྱིལ་ཟླ་རྒྱས་འདྲ། །དགའ་བཞི་མཐར་སོན་ལྷན་སྐྱེས་ཡེ་ཤེས་ངང་། །ངེས་དོན་སྙིང་པོར་སྐལ་ལྡན་གྲོལ་མཛད་པའི། །མཚན་དཔེ་འབར་བའི་སྐུ་ཡི་སྣང་བརྙན་ལ། །འོད་གསལ་གདུང་དང་འཁོན་རིགས་དང་པོ་ཡི། །སྐུ་ཡི་བཀོད་པས་ལེགས་བསྐོར་བཞེངས་པའི་མཐུས། །བུ་རམ་ཤིང་པའི་བསྟན་པ་རིན་པོ་ཆེ། །སྤྱི་དང་བྱེ་བྲག་འཇམ་མགོན་ས་སྐྱ་པའི། །བཤད་སྒྲུབ་ཆོས་ཀྱི་བྱ་བ་གངྒཱའི་རྒྱུན། །ཕྱོགས་བཅུར་དར་ཞིང་རྒྱས་པར་མཛད་དུ་གསོལ། །བསྟན་པ་འཛིན་པའི་བཤེས་གཉེན་མཆོག་རྣམས་དང་། །ཁྱད་པར་རྒྱལ་བ་གཉིས་པ་ས་སྐྱ་པའི། །བསྟན་པའི་རྒྱུད་འཛིན་དྲི་མེད་རིགས་ཀྱི་ཆོས། །སློབ་ཚོགས་དར་ཞིང་རྒྱས་པར་མཛད་དུ་གསོལ། །རྒྱལ་བསྟན་འབྱུང་ཁུངས་དཔལ་ལྡན་ས་སྐྱ་པའི། །བཤད་སྒྲུབ་ཆོས་ཀྱི་སྣང་བ་རྒྱས་མཛད་པའི། །དགེ་འདུན་བསྟི་གནས་ལྷ་ཆེན་བདེ་གླིང་སོགས། །དགོན་གནས་དར་ཞིང་རྒྱས་པར་མཛད་དུ་གསོལ། །རྡོ་རྗེ་འཆང་དབང་བཀའ་ཡི་ཕོ་ཉ་བ། །ནག་པོ་ལྕམ་དྲལ་གཉེན་མགོན་ནོར་སྐྱོང་ཟུང་། །ལས་མགོན་ལྔ་དང་དཀར་བདུད་ཕུར་སྲུང་སོགས། །བསྟན་སྲུང་མཐུ་སྟོབས་རྒྱས་པར་མཛད་དུ་གསོལ། །ཡུལ་ཕྱོགས་འདིས་མཚོན་མཐའ་ཀླས་ནོར་འཛིན་གཞིར། །ལྷ་ཀླུས་དུས་སུ་ཆར་འབེབས་འབྲུ་བཅུད་འཕེལ། །ནད་མུག་འཁྲུག་རྩོད་ཀུན་ཞི་རྫོགས་ལྡན་གྱི། །ཟླ་ཤེལ་ལྟ་བུར་རྒྱས་པར་མཛད་དུ་གསོལ། །གནོད་སེམས་ཅན་གྱི་མི་མིན་འབྱུང་པོའི་ཚོགས། །གནོད་སེམས་སྤངས་ཤིང་དགེ་བའི་སེམས་དང་ལྡན། །གནོད་བྲལ་ཕན་སྒྲུབ་ལྷག་བསམ་ཡར་ངོ་ཡི། །ཟླ་ཤེལ་ལྟ་བུར་རྒྱས་པར་མཛད་དུ་གསོལ། །ཁྱད་པར་དམ་པ་རྣམས་ཀྱི་རིགས་སྐྱེས་ཤིང་། །རྗེས་སུ་འཇུག་པ་ཀུན་དགའ་བློ་གྲོས་ཆེ། །ཡིད་དབང་གསལ་ཞིང་ཚེ་བསོད་ལོངས་སྤྱོད་འཕེལ། །རིགས་རྒྱུད་རྒྱུན་མི་ཆད་པར་མཛད་དུ་གསོལ། །བདག་ཅག་དཔོན་སློབ་ཡོན་མཆོད་རྣམས་བཅས་ཀྱིས། །ཁམས་གསུམ་འདི་ཀུན་དབང་དུ་མྱུར་བསྡུས་ནས། །སྐྱེ་དགུ་ཀུན་ལ་མཆོད་སྦྱིན་བླ་མེད་ཀྱི། །ཕན་བདེའི་ལོ་ཐོག་རྒྱས་པར་མཛད་དུ་གསོལ། །འཇམ་མགོན་བླ་མ་ས་སྐྱ་པཎྜི་ཏའི། །གསུང་གི་བདུད་རྩི་སྐལ་བཟང་སྣང་བའི་བཅུད། །བསྟན་འཛིན་ཚད་མའི་དགོངས་འགྲེལ་བཅས་པ་ལ། །ཐོས་བསམ་སྒྲུབ་པ་འཕེལ་བར་མཛད་དུ་གསོལ། །འཆད་པ་ངག་གི་འོད་ཟེར་ཕྱོགས་བཅུར་འཕྲོ། །རྩོམ་པ་ནོར་བུའི་ཕྲེང་བ་མཚར་དུ་དངར། །རྩོད་པ་གནམ་ལྕགས་ཐོག་མདས་རྒོལ་ངན་འཇོམས། །མཁས་པའི་བྱ་བ་རྒྱས་པར་མཛད་དུ་གསོལ། །ཐོས་པ་འཆི་མེད་བདུད་རྩི་བརྒྱུད་ལ་སིམ། །བསམ་པ་ཡིད་བཞིན་ནོར་བུའི་བང་མཛོད་རྒྱས། །སྒོམ་པ་སྐུ་བཞིའི་འབྲས་བུ་ཁུར་དུ་ལྕི། །བསྟན་པའི་བྱ་བ་རྒྱས་པར་མཛད་དུ་གསོལ། །རྣམ་དག་ཁྲིམས་ཀྱི་ཡུ་བ་རབ་ཏུ་བརྟན། །སྨོན་འཇུག་སེམས་ཀྱི་ལྷབ་ལྷུབ་ཕྱོགས་བཅུར་གཡོ། །སྨིན་གྲོལ་གདམས་པའི་ནོར་བུ་ཏོག་ཏུ་མཛེས། །བསྟན་པའི་རྒྱལ་མཚན་འཛིན་པར་མཛད་དུ་གསོལ། །འདུལ་འཛིན་མཆོག་ལས་བསླབ་ཁྲིམས་རྣམ་གསུམ་ནོས། །སེམས་དཔའ་ཆེ་ལས་བྱང་སེམས་རྣམ་གཉིས་བཟུང་། །རྡོ་རྗེ་འཛིན་པས་རྗེས་བཟུང་སྨིན་གྲོལ་ལམ། །ཉམས་མྱོང་གྲོལ་བ་ཐོབ་པར་མཛད་དུ་གསོལ། །སེམས་ཅན་འཁོར་བའི་རྒྱ་མཚོར་ནུབ་པ་ལ། །ཐབས་ལ་མཁས་པའི་དམ་ཆོས་གྲུ་བཞག་ནས། །རྣམ་གྲོལ་རིན་ཆེན་གླིང་དུ་སྐྱེལ་བ་ཡི། །དེད་དཔོན་མཆོག་ཏུ་འགྱུར་བར་མཛད་དུ་གསོལ། །རྡོ་རྗེ་འཛིན་པ་མཆོག་གི་བཀའ་ལུང་ལྟར། །བདག་གི་མངོན་སྤྱོད་དྲག་པོའི་འཕྲིན་ལས་ཀྱིས། །མ་རིག་ནག་པོའི་རྩ་ལག་སྡེར་བཅས་པ། །ཆོས་དབྱིངས་གནས་སུ་སྒྲོལ་བར་མཛད་དུ་གསོལ། །ཕྱི་རོལ་རྣམ་གཡེང་བདུད་ཀྱིས་མི་ཁྱེར་ཞིང་། །ནང་དུ་རིམ་གཉིས་སྤྱོད་དང་མི་འབྲལ་བ། །གསང་བ་མཁའ་སྦྱོར་ཡན་ལག་བདུན་ལྡན་སྐུ། །རིང་མིན་མྱུར་དུ་ཐོབ་པར་མཛད་དུ་གསོལ། །སླར་ཡང་གང་འདུལ་སྤྲུལ་པས་སྲིད་མཐའི་བར། །དབང་པོའི་གྲངས་ལྡན་བཞེད་གཞུང་ཡོངས་འདུའི་ཤིང་། །རྣམ་དཔྱོད་ཕྲག་པར་རྣམ་རྩེན་མ་ལ་ཡའི། །ཕྱོགས་བཅུར་འཕེལ་ཞིང་རྒྱས་པར་མཛད་དུ་གསོལ། །མདོར་ན་འདི་དང་ཕྱི་མའི་དོན་ཐམས་ཅད། །ཡིད་ལ་རེ་བ་ཇི་བཞིན་མྱུར་འགྲུབ་ནས། །ས་སྐྱའི་རྗེ་བཙུན་བསྟན་པ་རིན་པོ་ཆེ། །སྲིད་མཐར་དར་ཞིང་རྒྱས་པའི་བཀྲ་ཤིས་ཤོག །བསོད་རྩེ་ལ། བདེ་ལྡན་དབང་ཕྱུག་ཐུགས་རྗེའི་ཐིག་ལེ་ལས། །དཔག་མེད་བསོད་ནམས་མཐུ་ལས་བསྐྲུན་པའི་སྐུ། །རྩེ་མོའི་ཡེ་ཤེས་ལ་སོགས་མཐར་ཕྱིན་པའི། །དཔལ་ལྡན་རྩེ་མོའི་ཞབས་ལ་གསོལ་བ་འདེབས། །གང་སྐུ་མཐོང་བྱེད་དབང་པོས་མཐོང་ན་དགའ། །གང་གསུང་ཐོས་པ་ཙམ་གྱིས་ཐོས་དོན་ལྡན། །གང་ཐུགས་དྲན་པས་ཟག་མེད་དྲན་པ་རྙེད། །མཐོང་ཐོས་དྲན་རེག་ཙམ་གྱིས་དཔལ་སྟེར་བའི། །སྐུ་བརྙན་ཡིད་བཞིན་ནོར་བུའི་མཐའ་སྐོར་དུ། །དཔལ་པོ་ཆེ་སོགས་མཐུ་ཆེན་འཁོན་གདུང་གིས། །ལེགས་པར་བསྐོར་བའི་ངོ་མཚར་འཕྲུལ་བཞེངས་མཐུས། །བུ་རམ་ཤིང་པའི་སོགས་གོང་བཞིན། ༈ རྗེ་བཙུན་ལ། རྡོ་རྗེ་ཉི་མའི་རིགས་ཀྱི་གཙང་ཆབ་ལས། །ལེགས་འཁྲུངས་ཆུ་སྐྱེས་གྲགས་པའི་དྲི་བསུང་ཅན། །ཉོན་མོངས་འདམ་རྫབ་ལས་རྒྱལ་མཚན་མ་ཡིས། །སྐལ་བཟང་བུང་བའི་དཔལ་ལ་གསོལ་བ་འདེབས། །བསྐྱེད་པའི་རིམ་པས་ཐ་མར་རྣམ་རྟོག་འཇོམས། །རྫོགས་པའི་རིམ་པས་རང་བྱུང་ཡེ་ཤེས་བརྙེས། །ནམ་ཡང་བདེ་སྟོང་རོལ་པས་དུས་འདའ་བའི། །གྲགས་པའི་རྒྱལ་མཚན་མཆོག་གི་སྣང་བརྙན་ལ། །འཇམ་དབྱངས་ས་སྐྱའི་གདུང་གིས་བསྐོར་བ་ཡིས། །ངོ་མཚར་རི་མོའི་བཀོད་པ་བཞེངས་པའི་མཐུས། །བུ་རམ་ཤིང་པའི་སོགས། ༈ ས་པཎ་ལ། ཡེ་ཤེས་མེ་ལོང་ཐུགས་རྗེའི་རྒྱུན་ལས་འཁྲུངས། །གཞོན་ནུ་ཉིད་ནས་སྔོན་གྱི་བག་ཆགས་སད། །ངེས་པར་འཇམ་དབྱངས་མི་ཡི་གཟུགས་ཅན་ཞེས། །སྙན་གྲགས་སྲིད་འདིར་སྒྲོགས་ལ་གསོལ་བ་འདེབས། །བཟོ་གསོ་སྒྲ་དང་ཚད་མ་ནང་དོན་རིག །ཀུན་ལ་གང་གི་བློ་ཡིས་ཐོགས་པ་མེད། །ཟུར་ཕུད་ལྔ་པ་ངུར་སྨྲིག་འཛིན་པའི་ཚུལ། །ས་སྐྱ་པཎ་ཆེན་གང་སྐུའི་རི་མོ་ལ། །རྗེ་བཙུན་མཆོག་སོགས་འཇམ་དབྱངས་རིགས་བརྒྱུད་ཀྱིས། །ངོ་མཚར་བཀོད་པས་ཉེར་བསྐོར་བཞེངས་པའི་མཐུས། །བུ་རམ་ཤིང་པའི་སོགས། ༈ འཕགས་པ་ལ། ཨུཏྤལ་སྔོ་ལྡན་རིགས་ལས་སྤྲུལ་པའི་སྐུ། །བློ་གྲོས་གཏེར་ཆེན་ཆོས་ཆར་འབེབས་པའི་གསུང་། །བསྟན་པའི་རྒྱལ་མཚན་འཛིན་པའི་དཔལ་ཡོན་ཅན། །བཟང་པོའི་མཚན་ཅན་ཞབས་ལ་གསོལ་བ་འདེབས། །གང་ཐུགས་ཟབ་རྒྱས་ཆོས་ཀྱི་ཆུ་གཏེར་ཆེ། །སྲིད་པའི་དཔལ་འབྱོར་འཁོར་ལོས་བསྒྱུར་རྒྱལ་བཞིན། །རྨད་བྱུང་ཡོན་ཏན་དུ་མའི་མཛོད་འཛིན་པའི། །དཔལ་ལྡན་འཕགས་པའི་སྐུ་ཡི་བཀོད་པ་ལ། །དྷརྨ་ཕ་ལ་ལ་སོགས་གདན་ས་ཆེའི། །གདུང་རྒྱུད་འཕྲེང་བས་ལེགས་བསྐོར་བཞེངས་པའི་མཐུས། །བུ་རམ་ཤིང་པ་སོགས། ༈ བླ་མ་དམ་པ་ལ། རབ་འབྱམས་རྒྱལ་བའི་མཁྱེན་ཞིང་བརྩེ་བ་ལས། །ནུས་མཐུ་གཅིག་བསྡུས་དཔལ་ལྡན་ས་སྐྱ་པ། །དྲི་མེད་རིགས་སུ་བསམས་ཞིང་སྐུར་བསྟན་པ། །དཔལ་ལྡན་བླ་མའི་ཞབས་ལ་གསོལ་བ་འདེབས། །ངོ་མཚར་རྨད་བྱུང་རྣམ་ཐར་བསམ་ཡས་ཀྱི། །སྐྱེས་ཆེན་དམ་པ་ཀུན་ལས་ཁྱད་པར་འཕགས། །དེ་ཕྱིར་འཇིག་རྟེན་ཁམས་འདིར་འགྲོ་ཀུན་གྱི། །སྐྱབས་གཅིག་ཆོས་ཀྱི་རྒྱལ་པོའི་སྐུ་བརྙན་ལ། །གུ་ཤྲཱི་ནམ་མཁའ་རྒྱལ་མཚན་ལ་སོགས་པའི། །བཞི་ཐོག་བླ་བྲང་གདུང་རྒྱུད་ཀྱིས་བསྐོར་བ། །བི་ཤྭ་ཀརྨའི་སྒྱུ་འཕྲུལ་བཞེངས་པའི་མཐུས། །བུ་རམ་ཤིང་པའི་སོགས། ༈ ཐེག་ཆེན་ལ། མཚུངས་མེད་རྒྱལ་ཀུན་སྲས་ཀྱི་ཐུ་བོ་པ། །དྷཱིཿཡིག་ལས་འཁྲུངས་འཇམ་དཔལ་མི་ཡི་ཟོལ། །རླབས་ཆེན་བསོད་ནམས་ཡེ་ཤེས་ཚོགས་གཉིས་ཀྱིས། །དཔལ་གྱི་མངོན་པར་མཐོ་ལ་གསོལ་བ་འདེབས། །ཐུགས་ཀའི་བདག་ཉིད་དཔལ་ལྡན་ཆོས་ཀྱི་རྗེ། །ས་ཡི་བརྒྱ་བྱིན་མཆོག་གི་བཀའ་ལུང་ལས། །མངོན་པར་མཐོ་བར་བསྔགས་པའི་དགེ་མཚོན་ཅན། །སྲིད་ཞིའི་རྒུད་སེལ་ཆོས་རྗེའི་སྐུ་བརྙན་ལ། །ཏ་དབེན་ཀུན་དགའ་ཉི་མ་ལ་སོགས་པའི། །རིན་སྒང་བླ་བྲང་གདུང་གིས་བསྐོར་བ་ཡི། །ངོ་མཚར་རི་མོའི་བཀོད་པ་བཞེངས་པའི་མཐུས། །བུ་རམ་ཤིང་པ་སོགས། ༈ ས་ལོ་ལ། རྒྱལ་བའི་མཁྱེན་བརྩེ་གཅིག་བསྡུས་འཇམ་པའི་དབྱངས། །ཀུན་དགའ་ལེགས་བཤད་ཟབ་དོན་སྙིང་པོའི་མཆོག །བསོད་ནམས་རྩེ་སོགས་གྲགས་པའི་འོད་དཀར་གྱི། །བསྟན་པའི་རྒྱལ་མཚན་འཛིན་ལ་གསོལ་བ་འདེབས། །དཔལ་ལྡན་ཀུན་ཏུ་གཟིགས་པའི་ཡེ་ཤེས་ཀྱིས། །གདུལ་བྱའི་བློ་གྲོས་མུན་པ་རབ་བསལ་ནས། །བཟང་པོའི་ལམ་གྱིས་རྒྱུད་ཀུན་སྨིན་མཛད་པའི། །རྗེ་བཙུན་འགྲན་བྲལ་འཇམ་པའི་རྡོ་རྗེ་ལ། །རྒྱ་གར་ཤེར་བཟང་བློ་གྲོས་རྒྱལ་མཚན་སོགས། །རིན་སྒང་གདུང་དང་ཏི་ཤྲཱི་ཀུན་ལེགས་སོགས། །ལྷ་ཁང་བླ་བྲང་གདུང་གིས་བསྐོར་བ་ཡི། །ངོ་མཚར་དུ་མའི་བཀོད་པ་བཞེངས་པའི་མཐུས། །བུ་རམ་ཤིང་པ་སོགས། ༈ སྔགས་འཆང་ཆེན་པོ་ལ། གྲངས་མེད་བསྐལ་པར་མངོན་དུ་སངས་རྒྱས་ཀྱང་། །མ་དག་གདུལ་བྱའི་སྣང་ངོར་མཁས་གྲུབ་ཀྱི། །རྣམ་འཕྲུལ་དུ་མས་གར་བསྒྱུར་ས་སྐྱ་པ། །ཀུན་དགའ་རིན་ཆེན་ཞབས་ལ་གསོལ་བ་འདེབས། །བདེ་གཤེགས་ཀུན་གྱི་མཐུ་སྟོབས་ནུས་པའི་རྒྱུན། །གང་ཁྱོད་མི་ཟད་རྒྱུན་གཅིག་གིས་དྲངས་པའི། །སྙིགས་དུས་བསྟན་ལ་གནོད་བྱེད་བདུད་ཀྱི་དཔུང་། །ཕྱེར་འཐག་རྗེ་བཙུན་མཆོག་གི་སྐུ་བརྙན་ལ། །ཐེག་ཆེན་ཆོས་རྗེ་ཀུན་དགའ་བཀྲ་ཤིས་སོགས། །ལྷ་ཁང་བླ་བྲང་གདུང་གིས་བསྐོར་བ་ཡི། །ཕུན་ཚོགས་མིག་གི་བདུད་རྩི་བཞེངས་པའི་མཐུས། །བུ་རམ་ཤིང་པའི་སོགས། ༈ བསོད་ནམས་དབང་པོ་ལ། རྒྱ་མཚོའི་གླིང་དུ་པདྨའི་སྤོ་ལས་འཁྲུངས། །ཨོ་ཌི་ཡ་ནར་རྒྱལ་པོའི་སྲས་སྐལ་མཛད། །བོད་ལྗོངས་འདྲེ་སྲིན་གདུག་པའི་གཉའ་གནོན་མཆོག །པདྨ་དབང་པོའི་ཞབས་ལ་གསོལ་བ་འདེབས། །གང་གི་བཀའ་མཆིད་རབ་འབར་རྡོ་རྗེའི་ཕྲེང་། །དྲེགས་ལྡན་ཡོངས་ཀྱི་གཙུག་ཏུ་བསྙིལ་བ་ཡིས། །སྲིད་གསུམ་མགོན་ཞེས་གྲགས་པ་ལྗོངས་འདིར་གསལ། །འཁྲུལ་ཞིག་དབང་པོ་མཛེས་སྐུའི་སྣང་བརྙན་ལ། །དོན་གྲུབ་རྒྱལ་མཚན་ལ་སོགས་ལྷ་ཁང་པའི། །གདུང་གིས་ལེགས་བསྐོར་ངོ་མཚར་བཞེངས་པའི་མཐུས། །བུ་རམ་ཤིང་པའི་སོགས། ༈ གྲགས་བློ་ལ། འཕགས་པའི་ཡུལ་དུ་རྒྱལ་པོའི་རིགས་ལས་འཁྲུངས། །བོད་ཡུལ་མུན་གླིང་དམ་ཆོས་སྒྲོན་མེ་སྦར། །སངས་རྒྱས་བསྟན་པ་འཕེལ་བའི་མཛད་འཕྲིན་ཅན། །སྔགས་འཆང་མཆོག་གི་མཛེས་སྐུའི་སྣང་བརྙན་ལ། །ལྷ་ཁང་གདུང་རྒྱུད་ཀུན་དགའ་བློ་གྲོས་དང་། །དུས་མཆོད་བླ་བྲང་གདུང་རྒྱུད་ཉི་དཔལ་སོགས། །ངོ་མཚར་བཀོད་པས་ལེགས་བཞེངས་དགེ་བའི་མཐུས། །བུ་རམ་ཤིང་པའི་སོགས། ༈ སྔགས་འཆང་ཀུན་དགའ་བསོད་ནམས་ལ། རྣམ་མང་ཏིང་འཛིན་ཆུ་ཀླུང་བྱེ་བ་བརྒྱ། །ཟུང་འཇུག་རྒྱ་མཚོའི་ཀློང་དུ་འདྲེས་པ་ལས། །དངོས་གྲུབ་ནོར་བུའི་འབྱུང་གནས་ས་སྐྱ་པ། །སྔགས་འཆང་ཐམས་ཅད་མཁྱེན་པར་གསོལ་བ་འདེབས། །ངག་དབང་ལྷ་ལྟར་མཚན་དཔེས་བརྒྱན་པའི་སྐུ། །ཀུན་དགའི་མཁྱེན་རབ་བསོད་ནམས་བྱེ་བའི་དབུས། །རྣམ་དཀར་གྲགས་པའི་རྒྱལ་མཚན་མངོན་མཐོ་བའི། །དཔལ་ལྡན་འཕྲིན་ལས་བཟང་པོའི་སྐུ་བརྙན་ལ། །ཆོས་ཀྱི་རྒྱལ་མཚན་ལ་སོགས་དུས་མཆོད་པའི། །གདུང་གི་ཕྲེང་བས་ལེགས་བསྐོར་བཞེངས་པའི་མཐུས། བུ་རམ་ཤིང་པའི། ༈ བསོད་ནམས་དབང་ཕྱུག་ལ། དཔལ་ལྡན་རིགས་བརྒྱའི་རྣམ་རོལ་ཀུན་དགའི་མཚན། །གང་གི་ཆོས་དང་རིགས་སྲས་ཀུན་གྱི་གཙོ། །བསྐལ་བཟང་སྒྲོན་མེ་བཞི་པ་ཐུབ་དབང་གི །རྒྱལ་ཚབ་དམ་པའི་ཞབས་ལ་གསོལ་བ་འདེབས། །མཐོང་བས་ཡིད་ཀྱི་གདུང་སེལ་འཇམ་པའི་དབྱངས། །བརྩེ་བས་འཁོར་བའི་འཕྲང་སྒྲོལ་སྤྱན་རས་གཟིགས། །མཐུ་སྟོབས་ནུས་པའི་འགྲན་བྲལ་རྡོ་རྗེ་འཛིན། །མཁྱེན་བརྩེའི་མངའ་བདག་གང་སྐུའི་བཀོད་པ་ལ། །ངག་གི་དབང་ཕྱུག་གྲགས་པ་རྒྱལ་མཚན་སོགས། །རྩེ་གདོང་བླ་བྲང་གདུང་གིས་བསྐོར་བ་ཡི། །ངོ་མཚར་རི་མོའི་བཀོད་ལ་བཞེངས་པའི་མཐུས། །བུ་རམ་ཤིང་པའི་སོགས། ༈ ཀུན་དགའ་བཀྲ་ཤིས་ལ། གང་གིས་མཚན་ཙམ་འཛིན་ཞིང་དྲན་པས་ཀྱང་། །ཐར་པའི་ལམ་ལ་ཡུད་ཀྱིས་འདྲེན་པ་པོ། །དཔལ་ལྡན་ས་སྐྱ་པ་ཞེས་སྙན་བསྒྲགས་པའི། །ཀུན་དགའ་བཀྲ་ཤིས་ཞབས་ལ་གསོལ་བ་འདེབས། །རྒྱལ་བསྟན་ཡོངས་ཀྱི་བདག་པོ་ས་སྐྱ་པ། །འཇམ་མགོན་མཁས་པའི་དབང་པོ་གྲུབ་པའི་རྗེས། །ངག་གི་དབང་ཕྱུག་འགྲོ་ཀུན་དགའ་བའི་དཔལ། །བཀྲ་ཤིས་གྲགས་པའི་རྒྱལ་མཚན་སྣང་བརྙན་ལ། །འཇིག་རྟེན་དབང་ཕྱུག་ལ་སོགས་རྩེར་གདོང་པའི། །གདུང་གི་འཕྲེང་བས་བསྐོར་བ་བཞེངས་པའི་མཐུས། །བུ་རམ་ཤིང་པའི་སོགས། ༈ རྩ་བའི་བླ་མ་ལ། མཐུ་སྟོབས་མངའ་བདག་རྡོ་རྗེ་འཛིན་པའི་རྗེ། །མི་ཤེས་སྨག་རུམ་ཀུན་འཕྲོག་རང་བཞིན་གྱི། །འོད་གསལ་ཉིན་མོར་བྱེད་པའི་དཔལ་ཡོན་ཅན། །བསོད་ནམས་རིན་ཆེན་ཞབས་ལ་གསོལ་བ་འདེབས། །མཁས་ཞིང་གྲུབ་བརྙེས་སྔགས་འཆང་ཐམས་ཅད་མཁྱེན། །ལེགས་བྱས་ཆ་ཤས་ཡོངས་གང་བསིལ་ཟེར་གྱིས། །སྐྱེ་འགྲོའི་གདུང་སེལ་འཇམ་མགོན་ཟླ་བའི་དབང་། །གང་སྐུའི་བཀོད་པ་འདྲེན་བྱེད་དཔལ་སྟེར་ལ། །བསྟན་པའི་ཉི་མ་སྔགས་འཆང་ཆོས་ཀྱི་རྗེ། །ངག་གི་དབང་པོ་ཀུན་དགའ་རིན་ཆེན་དང་། །གང་དེའི་རིགས་སྲས་དབོན་སྲས་མུ་ཏིག་ཕྲེང་། །ངོ་མཚར་ཕྲེང་བས་ལེགས་བསྐོར་བཞེངས་པའི་མཐུས། །བུ་རམ་ཤིང་པའི་སོགས། ༈ སྦྱིན་བདག་ལ། དྭ་ན་པ་ཏི་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་རྗེ་བཙུན་ས་སྐྱ་པ་ཡབ་སྲས་བརྒྱུད་པ་དང་བཅས་པའི་ཞབས་ལ་ཕྱག་འཚལ་ཞིང་སྐྱབས་སུ་མཆིའོ། །སྐྱེ་བ་དང་ཚེ་རབས་ཐམས་ཅད་དུ་རྗེས་སུ་གཟུང་དུ་གསོལ། རྗེ་བཙུན་དམ་པ་རྣམས་ཀྱི་རིགས་དབོན་གྱི་ཐ་ཤལ་བ་བདག་ལ་དབང་པོའི་གྲངས་ལྡན་བརྒྱུད་པ་དང་བཅས་པས་བྱིན་གྱིས་བརླབ་ཏུ་གསོལ། བདག་གི་སྐྱེ་བ་འདི་དང་འདས་མ་འོངས་ད་ལྟ་བའི་དུས་དག་ཏུ་ཞེ་སྡང་མེད་པ་དང་། ཕྲག་དོག་མེད་པ་དང་། གཏི་མུག་མེད་པས་ཀུན་ནས་བསླངས་ཤིང་སྐྱེས་པའི་དགེ་བའི་རྩ་བ་དང་། ཁྱད་པར་དུ་ཡང་རྗེ་བཙུན་འཇམ་པའི་དབྱངས་ཀྱི་གདུང་རབས་ཀྱི་བཀོད་པ་ངོ་མཚར་རྒྱ་མཚོའི་དཔལ་ཡོན་ཅན་འདི་བཞེངས་པའི་མཐུ་དང་ནུས་པ་ལ་བརྟེན་ནས་ཕན་བདེའི་འབྱུང་གནས་རྒྱལ་བསྟན་རིན་པོ་ཆེ་སྤྱི་དང་བྱེ་བྲག་འཁྲུལ་ཟད་རྗེ་བཙུན་ས་སྐྱ་པའི་བསྟན་པ་རིན་པོ་ཆེ་འདི་ཉིད་ལྷ་དང་བཅས་པའི་འཇིག་རྟེན་གྱི་ཁམས་འདིར་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག བསྟན་འཛིན་གྱི་སྐྱེས་བུ་སྤྱི་དང་བྱེ་བྲག་བདག་གི་དྲིན་ཆེན་རྩ་བའི་བླ་མ་དམ་པ་རྡོ་རྗེ་འཆང་ཆེན་པོ་རྣམས་ཞབས་པད་བསྐལ་པའི་བར་བརྟན་པར་གྱུར་ཅིག ཆོས་གྲྭ་ཆེན་པོ་ཐུབ་བསྟན་ལྷ་ཆེན་གསང་སྔགས་བདེ་ཆེན་གླིང་ཨེ་ཝཾ་ཆོས་ལྡན་གོང་དཀར་རྡོ་རྗེ་གདན། བཀྲ་ཤིས་ཆོས་སྡེ་སོགས་གོང་མའི་བཞེད་གཞུང་དྲི་མེད་འཛིན་པའི་འདུས་གྲྭ་ཐམས་ཅད་དུའང་བཤད་སྒྲུབ་ཀྱི་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག ཡུལ་ཕྱོགས་འདིས་མཚོན་འཇིག་རྟེན་གྱི་ཁམས་ཐམས་ཅད་དུ་བདེ་ལེགས་ཀྱི་དཔལ་ཕུན་སུམ་ཚོགས་པ་ཡར་ངོའི་ཟླ་བ་བཞིན་དུ་འཕེལ་ཞིང་རྒྱས་པར་གྱུར་ཅིག ཁྱད་པར་དུ་བདག་གི་ཚེ་འཁོར་བ་ཐོག་མ་མེད་པ་ནས་ད་ལྟ་ཡན་ཆད་དུ་ཉན་ཐོས་ཀྱི་བསླབ་པ་དང་འགལ་བ། བྱང་ཆུབ་སེམས་དཔའི་སྡོམ་པ་དང་འགལ་བ། གསང་སྔགས་ཀྱི་དམ་ཚིག་ཉམས་པ་ལ་སོགས་པ་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་གྱུར་ཅིག དམ་པས་ཆོས་སྒྲུབ་པའི་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཉེ་བར་ཞི་བར་གྱུར། ཚེ་དང་བསོད་ནམས་དཔལ་དང་འབྱོར་པ། འཁོར་དང་ལོངས་སྤྱོད་མཐུ་དང་དབང་ཕྱུག་ལུང་རྟོགས་ཀྱིས་ཡོན་ཏན་ལ་སོགས་པ་ལེགས་ཚོགས་ཐམས་ཅད་འཕེལ་ཞིང་རྒྱས་པ་དང་། ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ལ་བདེ་བླག་ཏུ་འགྲུབ་པ་སོགས་མདོར་ན་འདི་དང་ཕྱི་མའི་དོན་ཐམས་ཅད་འབད་མེད་ལྷུན་གྱིས་འགྲུབ་པར་རྗེ་བཙུན་ས་སྐྱ་པ་ཡབ་སྲས་བརྒྱུད་པ་དང་བཅས་པས་བྱིན་གྱིས་བརླབས་ཏུ་གསོལ། ཀ་ལྱཱ་ན་ཝརྡྷནྟུ། ༈ ཡང་གཅིག་ལ། མ་མ་བྷུ་མི་པཎྜུ་ཝ་གིནྡྲ་ཨཱ་ནནྡ་པུ་ཎྱ་ཨ་ནུ་བྷ་ཝ་བཱ་ལེ་ཤྭ་ར་མངྒ་ལ་ཀཱིརྟི་དྷྭ་ཛ་ཤྲཱི་བྷ་ཨ་དྷིཥྛ་ན། ཧི་ཏ་སུ་ཁཱ་ཀཱ་ར་ཤཱ་ས་ན་རཏྣ་དཱ་ཤ་ཝརྡྷ་ཨ་དྷིཥྛ་ན། ཤཱ་ས་ན་དྷཱ་ར་པུ་རུ་ཥད་སངྒུ་རུ་པཱ་དཱ་ཏིཥྛནྟུ་ཨ་དྷིཥྛ་ན་སངྒ་སེ་ན་ཝརྡྷ་ཨ་དྷཱིཥྛ་ན། ལོ་ཀ་དྷཱ་ཏུ་སྭ་སྟི་སུ་བྷཱ་ཝརྡྷཱ་ཨ་དྷཱིཥྛ་ན། མ་མ་སརྦ་སིདྡྷི་མེ་པྲ་ཡཙྪནྟུ་སྭཱཧཱ། བྱེ་བྲག་ཏུ་ཡང་འཇམ་མགོན་ས་སྐྱ་པའི་རིགས་རྒྱུད་དྲི་མ་མེད་པ་མུ་ཏིག་བསྟར་ལ་བརྒྱུས་པ་བཞིན་འབྱོན་པ་དང་བྱོན་ནས་ཀྱང་བསྟན་པ་རིན་པོ་ཆེ་ཉི་འོད་ལྟར་ཆེས་ཆེར་གསལ་ཞིང་། འགྲོ་བ་ཀུན་གྱི་མགོན་དུ་འགྱུར་བར་བྱིན་གྱིས་བརླབ་ཏུ་གསོལ། བདག་ཅག་དཔོན་སློབ་འཁོར་དང་བཅས་པ་རྣམས་ཀྱི་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཉེ་བར་ཞི་ཞིང་མཐུན་རྐྱེན་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པ་དང་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་པར་བྱིན་གྱིས་བརླབ་ཏུ་གསོལ། རྒྱལ་བ་ཀུན་གྱི་མཁྱེན་བརྩེ་ནུས་པའི་སྐུ། །ས་བཅུའི་མགོན་པོར་བསམ་ཞིང་སྒྱུ་འཕྲུལ་མཁན། །འཇམ་པའི་རྡོ་རྗེའི་རོལ་རྩེད་ས་སྐྱ་པའི། །འཇམ་མགོན་བླ་མ་རྣམས་ཀྱིས་བྱིན་གྱིས་བརླབས། །བདག་ནི་སྐྱེ་ཞིང་སྐྱེ་བ་ཐམས་ཅད་དུ། །ཡང་དག་བླ་མ་དམ་པ་ཉེར་བསྟེན་ཞིང་། །མདོ་རྒྱུད་ཟབ་མོའི་དགོངས་དོན་རྟོགས་པ་དང་། །རྒྱལ་བའི་བསྟན་ལ་བྱ་བ་བྱེད་པར་ཤོག །ཐོག་མའི་དུས་ནས་ཉོན་མོངས་ལས་དབང་གིས། །མི་དགེ་བགྱིས་དང་བགྱིད་དུ་བསྩལ་བ་དང་། །རྗེས་སུ་ཡི་རངས་ཉེས་ཀུན་བཤགས་ཤིང་བསྡམ། །ཕྱིན་ཆད་རྣམ་སྨིན་མྱོང་བར་མ་གྱུར་ཅིག །སྦྱིན་དང་ཚུལ་ཁྲིམས་བསྒོམས་པ་ལས་བྱུང་བའི། །དགེ་འབྲས་དཀར་པོའི་ཕྱོགས་ཀྱི་ཟླ་དབང་དེས། །ལས་ཉོན་སྡུག་བསྔལ་མུན་ཆེན་ཀུན་བསལ་ནས། །ཚོགས་གཉིས་ཀུ་མུད་རྒྱས་པར་བྱིན་གྱིས་རློབས། །ཁྱད་པར་འཇམ་མགོན་བླ་མ་ས་སྐྱ་པའི། །གདུང་རབས་ཡོངས་འདུ་གསར་བུའི་མེ་ཏོག་འཕྲེང་། །རི་མོའི་སྣང་བརྙན་མཚར་དུ་དངར་བའི་མཐུས། །ས་བསྟན་འཕེལ་ཞིང་རྒྱས་པར་བྱིན་གྱིས་རློབས། །བདག་ཀྱང་ཚེ་རིང་ནད་མེད་ཆོས་སྤྱོད་འཕེལ། །རིགས་རྒྱུད་དྲི་མེད་དབྱར་མཚོ་ལྟར་དུ་རྒྱས། །སྙན་གྲགས་དཔལ་འབྱོར་ངལ་གསོས་དབང་དང་མཚུངས། །བདེ་སྐྱིད་དཔལ་ལ་སྤྱོད་པར་བྱིན་གྱིས་རློབས། །མདོར་ན་འདི་ཕྱིའི་ཡིད་ལ་རེ་བའི་འབྲས། །ཀུན་འགྲུབ་ས་སྐྱའི་རྗེ་བཙུན་བཞེད་གཞུང་རྒྱུན། །ལྗོངས་འདིར་མེས་པོའི་རལ་རླུང་ལྟར་རྒྱས་ཤིང་། །བསམ་དོན་ཆོས་བཞིན་འགྲུབ་པའི་བཀྲ་ཤིས་ཤོག །ཤུ་བྷཾ་མསྟུ་སརྦ་ཛ་ག་ཏཾ།། ༈ །སྐུ་ཐང་དང་པོའི་རྟེན་གཙོ་ས་ཆེན་ལ། རྡོ་རྗེ་འཆང་བླ་མ་ས་སྐྱ་ཆེན་པོ་ཀུན་དགའ་སྙིང་པོ་ལ་ན་མོ། དེ་སྟེང་སྤྱི་རིང་ལ། འཇམ་དབྱངས་གདུང་གི་ཐོག་མ་སྤྱི་རིང་ལ་ན་མོ། གཡས་པར་གཡུ་རིང་ལ་ན་མོ། གཡོན་པར་གཡུ་སེ་ལ་ན་མོ། གཙོ་གཡས། མ་སངས་སྤྱི་རྗེ་ལ་ན་མོ། གཡོན་དཔའ་བོ་སྟག་ལ་ན་མོ། འོག་གཡས། སྟག་པོ་འོད་ཅན་ལ་ན་མོ། གཡོན་གཡའ་སྤང་སྐྱེས་ལ་ན་མོ། དབུས་འཁོན་བར་སྐྱེས་ལ་ན་མོ། ༈ གཉིས་པའི་རྟེན་གཙོ། འཇམ་པའི་དབྱངས་བསོད་ནམས་རྩེ་མོ་ལ་ན་མོ། སྟེང་དབུས་དཔལ་བོ་ཆེ་ལ་ན་མོ། གཡས་ཀླུའི་དབང་པོ་ལ་ན་མོ། གཡོན་རྡོ་རྗེ་རིན་ཆེན་ལ་ན་མོ། གཙོ་གཡས་ཤེས་རབ་ཡོན་ཏན་ལ་ན་མོ། གཡོན་ཡོན་ཏན་འབྱུང་གནས་ན་མོ། འོག་གཡས་ཚུལ་ཁྲིམས་རྒྱལ་པོ་ལ་ན་མོ། གཡོན་རྡོ་རྗེ་གཙུག་ཏོར་ལ་ན་མོ། དབུས་དགེ་སྐྱབས་ལ་ན་མོ། ༈ གསུམ་པའི་རྟེན་གཙོ། གསང་བའི་བདག་པོ་གྲགས་པ་རྒྱལ་མཚན་ལ་ན་མོ། སྟེང་དབུས་དགེ་མཐོང་ལ་ན་མོ། གཡས་འཁོན་སྟོན་བལ་པོ་ལ་ན་མོ། གཡོན་ཤཱཀྱ་བློ་གྲོས་ལ་ན་མོ། གཙོ་གཡས་ཤེས་རབ་ཚུལ་ཁྲིམས་ལ་ན་མོ། གཡོན་དཀོན་མཆོག་རྒྱལ་པོ་ལ་ན་མོ། འོག་གཡས་ས་ཆེན་ཀུན་དགའ་སྙིང་པོ་ལ་ན་མོ། གཡོན་གཅེན་ཀུན་དགའ་འབར་བ་ལ་ན་མོ། དབུས་སློབ་དཔོན་བསོད་ནམས་རྩེ་མོ་ལ་ན་མོ། ༈ བཞི་པའི་རྟེན་གཙོ། ས་པཎྜི་ཏ་འཇམ་དབྱངས་ཀུན་དགའ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་རྗེ་བཙུན་རིན་པོ་ཆེ་གྲགས་པ་རྒྱལ་མཚན་ལ་ན་མོ། གཡས་གཅུང་དཔལ་ཆེན་འོད་པོ་ལ་ན་མོ། གཡོན་ས་སྐྱ་པཎ་ཆེན་ལ་ན་མོ། གཙོ་གཡས་ཟངས་ཚ་བསོད་ནམས་རྒྱལ་མཚན་ལ་ན་མོ། གཡོན་འཕགས་པ་རིན་པོ་ཆེ་ལ་ན་མོ། འོག་གཡས་འགྲོ་མགོན་ཕྱག་ན་རྡོ་རྗེ་ལ་ན་མོ། གཡོན་སློབ་དཔོན་རིན་ཆེན་རྒྱལ་མཚན་ལ་ན་མོ། དབུས་ཡེ་ཤེས་འབྱུང་གནས་ལ་ན་མོ། ༈ ལྔ་པའི་རྟེན་གཙོ། འགྲོ་བའི་མགོན་པོ་འཕགས་པ་བློ་གྲོས་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་དྷརྨ་ཕ་ལ་ལ་ན་མོ། གཡས་རཏྣ་བྷ་དྲྭ་ལ་ན་མོ། གཡོན་བདག་ཉིད་ཆེན་པོ་བཟང་པོ་དཔལ་ལ་ན་མོ། གཙོ་གཡས་བསོད་ནམས་བཟང་པོ་ལ་ན་མོ། གཡོན་རཏྣ་ཤྲཱི་ལ་ན་མོ། འོག་གཡས་ཀུན་དགའ་བློ་གྲོས་ལ་ན་མོ། གཡོན་ནམ་མཁའ་ལེགས་པ་ལ་ན་མོ། དབུས་ནམ་མཁའ་བཤེས་གཉེན་ལ་ན་མོ། ༈ དྲུག་པ། རྟེན་གཙོ་ཆོས་རྗེ་བླ་མ་དམ་པ་བསོད་ནམས་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་ནམ་མཁའ་རྒྱལ་མཚན་ལ་ན་མོ། ༈ གཡས་ཏ་དབེན་ཀུན་དགའ་རིན་ཆེན་ལ་ན་མོ། གཡོན་བློ་གྲོས་རྒྱལ་མཚན་ལ་ན་མོ། གཙོ་གཡས་གྲགས་པ་བློ་གྲོས་ལ་ན་མོ། གཡོན་ཀུན་དགའ་བློ་གྲོས་ལ་ན་མོ། འོག་གཡས་ཀུན་དགའ་དབང་ཕྱུག་ལ་ན་མོ། གཡོན་བློ་གྲོས་དབང་ཕྱུག་ལ་ན་མོ། ༈ བདུན་པའི་རྟེན་གཙོ། ཐེག་ཆེན་ཆོས་ཀྱི་རྒྱལ་པོ་ཀུན་དགའ་བཀྲ་ཤིས་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་ཏ་དབེན་ཀུན་དགའ་ཉི་མ་ལ་ན་མོ། གཡས་དོན་ཡོད་རྒྱལ་མཚན་ལ་ན་མོ། གཡོན་ཆོས་རྗེ་བླ་མ་དམ་པ་ལ་ན་མོ། གཙོ་གཡས་ཉི་མ་རྒྱལ་མཚན་ལ་ན་མོ། གཡོན་ཀུན་དགའ་རྒྱལ་མཚན་ལ་ན་མོ། འོག་གཡས་ནམ་མཁའ་རྒྱལ་མཚན་ལ་ན་མོ། གཡོན་མཐུ་སྟོབས་དབང་ཕྱུག་ལ་ན་མོ། ༈ བརྒྱད་པའི་རྟེན་གཙོ། ས་ལོ་ཙཱ་བ་འཇམ་པའི་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ན་མོ། སྟེང་དབུས་རྒྱ་གར་ཤེས་རབ་རྒྱལ་མཚན་དཔལ་བཟང་པོ་ལ་ན་མོ། གཡས་བདག་ཆེན་རྡོ་རྗེ་འཆང་བློ་གྲོས་རྒྱལ་མཚན་དཔལ་བཟང་པོ་ལ་ན་མོ། གཡོན་གྲགས་པ་རྒྱལ་མཚན་དཔལ་བཟང་པོ་ལ་ན་མོ། གཙོ་གཡས་ཀུན་དགའ་ལེགས་པ་ལ་ན་མོ། གཡོན་ཀུན་དགའ་རྒྱལ་མཚན་ལ་ན་མོ། འོག་གཡས་ཆོས་རྒྱལ་མཚན་ལ་ན་མོ། གཡོན་བློ་གྲོས་རྒྱལ་མཚན་ལ་ན་མོ། ༈ དགུ་པའི་རྟེན་གཙོ། སྔགས་འཆང་བདུད་ཀྱི་སྟོབས་འཕྲོག་ངག་དབང་ཀུན་དགའ་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་ཐེག་ཆེན་ཆོས་ཀྱི་རྒྱལ་པོ་ལ་ན་མོ། གཡས་ཆོས་རྒྱལ་མཚན་ལ་ན་མོ། གཡོན་རྡོ་རྗེ་རིན་ཆེན་ལ་ན་མོ། གཙོ་གཡས་བསོད་ནམས་བཀྲ་ཤིས་ལ་ན་མོ། གཡོན་བདེ་ལེགས་བཀྲ་ཤིས་ལ་ན་མོ། འོག་གཡས་བསོད་ནམས་རྒྱལ་མཚན་ལ་ན་མོ། གཡོན་ཤཱཀྱ་སེང་གེ་ལ་ན་མོ། ༈ བཅུ་པའི་རྟེན་གཙོ། འཇམ་པའི་དབྱངས་བྱམས་པ་དཔལ་ངག་དབང་བསོད་ནམས་དབང་པོ་གྲགས་པ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་དོན་གྲུབ་རྒྱལ་མཚན་ལ་ན་མོ། གཡས་བསམ་འགྲུབ་རྒྱལ་མཚན་ལ་ན་མོ། གཡོན་ཀུན་དགའ་བཀྲ་ཤིས་ལ་ན་མོ། གཙོ་གཡས་ཀུན་དགའ་རྒྱལ་མཚན་ལ་ན་མོ། གཡོན་ཀུན་དགའ་སྙིང་པོ་ལ་ན་མོ། འོག་གཡས་རིན་ཆེན་རྒྱལ་མཚན་ལ་ན་མོ། གཡོན་ཆོས་རྒྱལ་མཚན་ལ་ན་མོ། ༈ བཅུ་གཅིག་པའི་རྟེན་གཙོ། བྱང་ཆུབ་སེམས་དཔའ་སེམས་དཔའ་ཆེན་པོ་སྔགས་འཆང་གྲགས་པ་བློ་གྲོས་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་ཀུན་དགའ་བློ་གྲོས་ལེགས་པའི་འབྱུང་གནས་རྒྱལ་མཚན་དཔལ་བཟང་པོ་ལ་ན་མོ། གཡས་ཉི་མ་དཔལ་ལ་ན་མོ། གཡོན་ཀུན་དགའ་ལེགས་པའི་འབྱུང་གནས་རྒྱལ་མཚན་དཔལ་བཟང་པོ་ལ་ན་མོ། གཙོ་གཡས་བསོད་ནམས་བློ་གྲོས་ལ་ན་མོ། གཡོན་གྲགས་པ་རྒྱལ་མཚན་ལ་ན་མོ། འོག་གཡས་ཀུན་དགའ་ལེགས་པ་ལ་ན་མོ། གཡོན་རྣམ་སྲས་རྒྱལ་མཚན་ལ་ན་མོ། ༈ བཅུ་གཉིས་པའི་རྟེན་གཙོ། དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་ཆོས་རྒྱལ་མཚན་ལ་ན་མོ། གཡས་ཀུན་དགའ་བློ་གྲོས་རྒྱལ་མཚན་དཔལ་བཟང་པོ་ལ་ན་མོ། གཡོན་ནམ་མཁའ་ལེགས་པའི་རྒྱལ་མཚན་དཔལ་བཟང་པོ་ལ་ན་མོ། གཙོ་གཡས་ནམ་མཁའ་རྒྱལ་མཚན་དཔལ་བཟང་པོ་ལ་ན་མོ། གཡོན་ནམ་མཁའ་རིན་ཆེན་དཔལ་བཟང་པོ་ལ་ན་མོ། འོག་གཡས་ནམ་མཁའ་བཀྲ་ཤིས་རྒྱལ་མཚན་དཔལ་བཟང་པོ་ལ་ན་མོ། གཡོན་ས་ལོ་འཇམ་པའི་རྡོ་རྗེ་ལ་ན་མོ། ༈ བཅུ་གསུམ་པའི་རྟེན་གཙོ། འཇམ་པའི་དབྱངས་བསོད་ནམས་དབང་ཕྱུག་གྲགས་པ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་ངག་གི་དབང་ཕྱུག་གྲགས་པ་རྒྱལ་མཚན་དཔལ་བཟང་པོ་ལ་ན་མོ། གཡས་འཇམ་དཔལ་གྲགས་པ་ལ་ན་མོ། གཡོན་འཇམ་དབྱངས་ནམ་མཁའ་དོན་གྲུབ་སངས་རྒྱས་ཚེ་བརྟན་བཀྲ་ཤིས་རྒྱལ་མཚན་དཔལ་བཟང་པོ་ལ་ན་མོ། གཙོ་གཡས་ཀུན་དགའ་བསམ་འགྲུབ་ལ་ན་མོ། གཡོན་ཀུན་དགའ་བདེ་ལེགས་ལ་ན་མོ། གཡས་འཇམ་དབྱངས་ཀུན་དགའ་བསོད་ནམས་ལྷུན་གྲུབ་ལ་ན་མོ། གཡོན་ཚེ་དབང་ཧོར་སོགས་བསོད་ནམས་རྒྱལ་མཚན་ལ་ན་མོ། ༈ བཅུ་བཞི་པའི་རྟེན་གཙོ། སྔགས་འཆང་ངག་དབང་ཀུན་དགའ་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་འཇིག་རྟེན་དབང་ཕྱུག་ལ་ན་མོ། གཡས་བྱམས་པ་ངག་དབང་བསོད་ནམས་རྒྱལ་མཚན་ལ་ན་མོ། གཡོན་ངག་དབང་ལྷུན་གྲུབ་ལ་ན་མོ། གཙོ་གཡས་བསོད་ནམས་བསྟན་འཛིན་དབང་པོ་བྱམས་པ་ཆོས་ཀྱི་རྒྱལ་མཚན་དཔལ་བཟང་པོ་ལ་ན་མོ། གཡོན་ངག་དབང་ནོར་བུ་བསོད་ནམས་དབང་གི་རྒྱལ་པོ་ལ་ན་མོ། འོག་གཡས་ཀུན་དགའ་ཚེ་དབང་རིག་འཛིན་ལ་ན་མོ། གཡོན་ངག་དབང་ནོར་བུ་རྒྱལ་མཚན་ལ་ན་མོ། ༈ བཅོ་ལྔ་པའི་རྟེན་བཙོ། དྲིན་ཆེན་རྩ་བའི་བླ་མ་ཁྱབ་བདག་འཁོར་ལོའི་མགོན་པོ་ངག་དབང་ཀུན་དགའ་བསོད་ནམས་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་ལ་ན་མོ། སྟེང་དབུས་སྔགས་འཆང་ཆོས་ཀྱི་རྒྱལ་པོ་ལ་ན་མོ། གཡས་འཇམ་དབྱངས་བསོད་ནམས་དབང་པོ་ལ་ན་མོ། གཡོན་སྔགས་འཆང་གྲགས་པ་བློ་གྲོས་ལ་ན་མོ། གཙོ་གཡས་སྒར་ཆེན་མཐུ་སྟོབས་དབང་ཕྱུག་ལ་ན་མོ། གཡོན་ཀུན་དགའ་དབང་རྒྱལ་ལ་ན་མོ། འོག་གཡས་རྡོ་རྗེ་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ལ་ན་མོ། གཡོན་འཇམ་དབྱངས་བསོད་ནམས་དབང་ཕྱུག་ལ་ན་མོ། དབུས་སྔགས་འཆང་ཀུན་དགའ་བཀྲ་ཤིས་ལ་ན་མོ། ༈ བཅུ་དྲུག་པར། བདག་སྦྱིན་པའི་བདག་པོ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་རྗེ་བཙུན་ས་སྐྱ་པ་ཡབ་སྲས་བརྒྱུད་པ་དང་བཅས་པ་ལ་ཕྱག་འཚལ་ཞིང་སྐྱབས་སུ་མཆིའོ། །སྟེང་ཡབ་རྗེ་ལ་རྡོ་རྗེ་འཆང་བསོད་ནམས་རིན་ཆེན་ལ་ན་མོ། ཐར་རྩེ་ལ་གྲུབ་པའི་དབང་ཕྱུག་ནམ་མཁའ་བསམ་གྲུབ་ཀུན་དགའ་མཚན་དཔེའི་རྒྱལ་མཚན་དཔལ་བཟང་པོ་ལ་ན་མོ། ཞབས་དྲུང་ལ་ཐམས་ཅད་མཁྱེན་པ་ངག་དབང་ཀུན་དགའ་ལེགས་པའི་འབྱུང་གནས་ཐེག་མཆོག་བསྟན་པའི་རྒྱལ་མཚན་དཔལ་བཟང་པོ་ལ་ན་མོ། གོང་དཀར་ཆོས་རྗེ་ལ་ན་མོ། ཆོས་ཀྱི་རྗེ་བསོད་ནམས་བློ་གྲོས་ལ་ན་མོ། བིརྺ་དཔལ་ལ་ན་མོ། འཁོར་ལོ་བདེ་མཆོག་ལ་ན་མོ། ཚེ་དཔག་མེད་ལ་ན་མོ། ཚེ་སྦྱིན་མ་ལ་ན་མོ། རྣམ་སྲས་དཀར་པོ་ཚེ་འཕེལ་ལ་ན་མོ། རྡོ་རྗེ་གུར་གྱི་མགོན་པོ་ལ་ན་མོ། ཨེ་ཀ་ཛ་ཊི་ལ་ན་མོ། དཔལ་ལྡན་ལྷ་མོ་ལ་ན་མོ། ཞལ་བྲམ་གཟུགས་ལ་ན་མོ། རིག་བྱེད་མ་ལ་ན་མོ། ཚོགས་བདག་ལ་ན་མོ། འདོད་རྒྱལ་ལ་ན་མོ། ༈ བཅུ་བདུན་པར་བདག་སྦྱིན་པའི་བདག་པོ་ངག་དབང་ཀུན་དགའ་བསོད་ནམས་མཐུ་སྟོབས་དབང་ཕྱུག་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་རྗེ་བཙུན་ས་སྐྱ་པ་ཡབ་སྲས་བརྒྱུད་པ་དང་བཅས་པ་ལ་ཕྱག་འཚལ་ཞིང་སྐྱབས་སུ་མཆིའོ། །འཁྲུལ་ཞིག་ཀུན་དགའ་བསྟན་པའི་ཉི་མ་ལ་ན་མོ། སྦས་པའི་སངས་རྒྱས་བློ་གསལ་བསྟན་འཛིན་རྒྱ་མཚོ་གྲགས་པ་རྒྱལ་མཚན་དཔལ་བཟང་པོ་ལ་ན་མོ། འཇམ་མགོན་སངས་རྒྱས་ཡེ་ཤེས་ལ་ན་མོ། ཀྱཻ་རྡོ་རྗེ་ལ་ན་མོ། རྣམ་རྒྱལ་མ་ལ་ན་མོ། ཞལ་དཀར་པོ་ཚེ་འཕེལ་ལ་ན་མོ། དམ་ཅན་མོན་བུ་པུ་ཏྲ་ལ་ན་མོ། རྣམ་སྲས་སེར་ཆེན་ལ་ན་མོ། ཛཾ་སེར་ལ་ན་མོ།། །།ཞེས་དཔལ་ས་སྐྱ་པའི་གདུང་རབས་རིན་པོ་ཆེའི་བྲིས་ཐང་ངོ་མཚར་ཅན་བཅུ་བདུན་ལ་ཞིང་བཀོད་སྣ་ཚོགས་དང་། བླ་མ་ཡི་དམ་ཆོས་སྐྱོང་ནོར་ལྷའི་སྐུ་བརྙན་རགས་བསྡུས་རྣམས་དང་བཅས་བཞེངས་པའི་ཚེ། ས་སྐྱ་པ་ཀུན་བློས་བླ་མ་སོ་སོའི་མངོན་རྟོགས་རྣམས་མུས་སྲས་ཀྱིས་མཛད་པའི་ཡིག་རྙིང་ཁུངས་ཐུབ་རྣམས་དང་། གདན་ས་ཆེན་པོའི་བླ་མ་གོང་མ་རྣམས་ཀྱིས་བཞེངས་པར་མཛད་པའི་བྲིས་ཐང་ཁྱད་པར་ཅན་རྣམས་ལ་གཞི་བྱས། དེ་དག་ཏུ་མི་གསལ་བ་རྣམས་སོ་སོའི་རྣམ་ཐར་དང་མཐུན་པའི་ཆ་ལུགས་དང་བགྲེས་གཞོན་གྱི་རྣམ་གཞག་དང་བཅས་བཀོད་ཅིང་། རྒྱབ་གཟུངས་འདོད་གསོལ་མཚན་བྱང་དང་བཅས་ཕྱོགས་གཅིག་ཏུ་བསྒྲིགས་པའི་དགེ་བས། དཔལ་ས་སྐྱའི་གདུང་རབས་རིན་པོ་ཆེའི་ཕྲེང་བ་ཇི་སྲིད་འཁོར་བ་མ་སྟོངས་ཀྱི་བར་རྒྱུན་མི་ཆད་པའི་རྒྱུར་གྱུར་ཅིག། །།སརྦ་མངྒ་ལཾ།། །།